description: Audi teatas, et lõpetab käesoleva aasta järel kestvussõidu MM-sarjas (WEC) osalemise. See tähendab, et enam ei näe Audisid tehasemeeskonna värvides ka Le Mansi 24 tunni sõidul.

title: Le Mansis suurt edu nautinud Audi lahkub ja keskendub elektriautodele

maintext:
18 aasta jooksul on Saksamaa tootja võidutsenud Le Mansis 13 korda, seejuures aastatel 2006-14 loovutati vaid korra esikoht Peugeot’le. Kahel viimasel aastal on võidu võtnud aga Porsche. Lisaks tuldi 2012. ja 2013. aastal WEC-sarjas nii sõitjate kui ka tootjate arvestuses maailmameistriks. 13 tiitliga jääb Audi tootjate arvestuses Le Mansis alla vaid Porschele, kes on maailma kuulsaima pikamaasõidu võitnud 18 korral. Järgneb Ferrari 9 võiduga.
Nüüd on Audi aga oma autospordiprogrammi põhjalikult üle vaadanud ning keskendub edaspidi elektrivormelite ehk vormel-E sarjale, toetades Abt-Schäffleri võistkonda. Eelmisel kuul andis kompanii teada, et tehasepoolne toetus tiimile kasvab tänavusel hooajal märgatavalt – alates hooajast 2014-15 on tiim kandnud ka Audi nime, nüüd aga võib neist saada ametlik tehasevõistkond.
«Elektrimootorites peitub tulevik. Kuna samas suunas liigub meie tavatoodang, peab seda tegema ka meie toodetava tehnoloogia tipp ehk autospordis kaasa lööv osakond,» vahendab Autosport Audi juhatuse esimehe Rupert Stadleri sõnu.
Audi kavatseb juba 2018. aastal välja tuua esimese täiselektrilise tänavasõiduauto. Varem oli Audi motospordiosakonna juht Wolfgang Ulrich rääkinud, et vormel-E sarja programmil keskendutakse «lisaks» senistele ettevõtmistele, kuid uues pressiteates kasutatakse väljendit «selle asemel».
Dieselgate'i halvav mõju rahakotile
Lisaks andis Audi mõista, et otsuse taga on majanduslikud põhjused. See pole üllatav, kui arvestada, et emafirma Volkswagen sattus mullu dieselgate’i-skandaali. Samuti märgiti, et seni motospordiosakonna käsutuses olnud tehnilised ressursid suunatakse vähemalt osaliselt igapäevaautode tootmisesse.
Audi on Le Mansis ja WEC-sarjas valitsenud turbodiiselmootorite toel, kuid nende läbimüük on languses ning mõne riigis tahetakse turbodiislid sootuks keelustada. WEC-sarjas jätkab samuti Volkswageni gruppi kuuluv Porsche, mis katsetab ja kasutab hübriidtehnoloogiat. Kaasalöömine Saksamaa turismiautode sarjas ehk DTMis pole hetkel küsimärgi all, samuti kaalub Audi laienemist rallikrossi MM-sarja. Praegu toetatakse seal poolametlikult tänavu maailmameistriks kroonitud Mattias Ekströmi eratiimi.
Audi lahkumine tähendab, et hetkeseisuga jäävad WEC-sarjas tööta kolmekordsed Le Mansi võitjad Andre Lotterer, Benoit Treluyer ja Marcel Fässler, korra võitjaks kroonitud Loic Duval ning samuti kõrgetele kohtadele heidelnud Oliver Jarvis ja Lucas di Grassi.


description: Vormelipiloot Sergio Perez kinnitas, et sõidab ka järgmisel hooajal Force India meeskonnas. «Olen meeskonnaga rahul ja mul on tuleviku koha pealt hea tunne,» ütles 26-aastane mehhiklane.

title: Mehhiko vormelitipp teatas järgmise hooaja töökoha

maintext: Perez teeb oma elu parimat hooaega ning hoiab vormel-1 MM-sarja üldarvestuses kaheksandat kohta, Monaco ja Euroopa etappidel saavutas mehhiklane kolmanda koha. «Viimase paari aasta jooksul oleme jõudsalt arenenud ning näen meeskonnal palju potentsiaali. Tiim tunneb mind hästi ja stabiilsus on hetkel oluline. Eriti arvestades järgmisel aastal ees ootavaid suuri reeglimuudatusi,» selgitas ta otsuse tagamaid.

fasttext_language: et


description: Margus Hundi elus seisab peagi ees tohutult tähtis hetk: jõulude paiku toob tema abikaasa Heather ilmale poja. Perekond ehitab Texase osariigis asuvasse Houstonisse maja ning tulevik on seotud Ameerika Ühendriikidega.

title: Margus Hunt saab jõulukingiks poja

maintext:
Hunt kinnitab, et tema elu ookeani taga on täielikult paika loksunud. «Seitsme ja poole nädala pärast saan isaks ning Houstonisse kerkib vaikselt meie oma maja,» selgitab ta. Võimalik, et poja sünd lööb veidi sassi ka Hundi treeningu- ja mängugraafiku, kuid sellest Bengalsis probleemi ei tehta. «Poeg peaks sündima jõulude ajal, siis, kui hooaeg veel käib. Mängida peaks jääma kaks matši,» ütleb kaitsja. «Bengals on perekondlik organisatsioon ning nad saavad sellisest tähtsast sündmusest aru. Klubi reegel on see, et 48 tundi saab alati vabaks küsida.» Kas mängupäev käib ka sinna sisse? «Seda ma veel täpselt ei tea. Senised näited on olnud pigem sellised, et klubi püüab igal võimalusel meile vastu tulla.»
Laps sünnib Cincinnatis, kuid seda paika perekond oma koduks ei pea. «Houston on meie päris kodu. Sealt on pärit mu naise vanemad, lisaks on pea kõik meie sõbrad Texasest,» ütleb Hunt. Kuuma kliimaga kodupaik on viinud selleni, et 12 soojakraadiga Londonis kannab eestlane talvemütsi. «Pea tuleb ikka soojas hoida. Houston on väga kuum, eriti suvel, kui päike kütab ikka korralikult. Paar aastat tagasi tuli ka lumi korraks maha.»


description: Korvpalliliiga NBA tähtmängijate sekka kuuluvat Dwyane Wade’i trahviti 25 000 dollariga selle eest, et mees tegi neljapäeval Chicago Bullsi 105:99 võidumängus Boston Celticsi vastu sobimatu liigutuse, tõmmates käega üle kõri.

title: Video: NBA täht sai sobimatu žesti eest kopsaka rahatrahvi

maintext:
Aastaid Miami Heatis mänginud, kuid tänavuseks hooajaks kodulinna Chicago klubisse naasnud Wade tegi kõnealuse žesti 26,3 sekundit enne kohtumise lõppu, kui oli tabanud kaugviske, mis otsustas mängu saatuse. Tegu oli Wade’i esimese ametliku mänguga Bullsi eest ning tagamees nimetas võiduviske hetkel teda vallanud tunnet «kehaväliseks kogemuseks».
Samas tunnistas ta, et lasi emotsioonidel enda üle võimust võtta. «Vabandan tehtud liigutuse pärast kõigi oma noorte fännide ees,» kirjutas Wade Twitteris. Kohatuks muudab žesti asjaolu, et Wade on suvel jooksul korduvalt rääkinud sellest, kuidas Chicago linnas lokkavat vägivalda tuleks piirata.


description: Eelmisel nädalal jõudis avalikkuse ette uudis, et Norra suusastaar Therese Johaug on andnud positiivse dopinguproovi. Seejärel on juhtunut meedias arutletud erinevate nurkade alt, kuid absoluutsele tõele ei ole seni lähemale jõutud. Loomulikult on neid, kes usuvad norralanna süütust ning nende seas on ka Johaugi noorem vend Karstein Johaug.

title: Lubadus: Johaug tuleb suusarajale tagasi varasemast veelgi tugevamana

maintext:
24-aastane murdmaasuusataja Karstein Johaug kirjutas Instagramis, et praegune olukord on täiesti absurdne ning tema õde ei ole kindlasti midagi valesti teinud. Nii usub norralane, et tema vanem õde tuleb sellest olukorrast välja veelgi tugevamana ja näitab seda ka suusarajal.
«Tean sind hästi ja tean, milliste väärtuste eest sa seisad. Tuleme sellest olukorrast veelgi tugevamana välja,» teatas Karstein Johaug sotsiaalmeedias.
Loomulikult on vend ja õde aastate jooksul rühmanud koos kõvasti trenni teha ja seda on meenutanud ka Vancouveri olümpiavõitja Therese Johaug.
Tean sind hästi ja tean, milliste väärtuste eest sa seisad. Tuleme sellest olukorrast veelgi tugevamana välja.
«Oleme lapsepõlve jooksul väga palju koos harjutanud. Ta on minust neli aastat noorem ja seetõttu olen talle palju asju õpetanud,» on Therese Johaug varasemalt oma venna kohta öelnud väljaandele VG. «Nüüdseks õpime palju juba teineteiselt. Tema tugevad küljed on kiirus ja sprindivõime.»
Karstein Johaug on seni peaasjalikult osalenud FISi võistlustel ning Skandinaavia karikasarjas. Märtsis käis ta Skandinaavia karikasarja raames võistlemas ka Otepääl ning sai parimal juhul 15 km vabatehnikasõidus 29. koha.
Norra meistrivõistlustel on ta parimal juhul saavutanud 30. koha – tänavu kevadel lõpetas ta sellel positsioonil 50 km vabatehnikasõidu.
Mis Therese Johaugiga juhtus?
Pisaratega võidelnud Therese Johaug pressikonverentsil. / Scanpix
Johaug jäi vahele anaboolse steroidi klostebooli kasutamisega. Sportlase enda sõnul sattus aine organismi, kuna ta kasutas päikesest põlenud huulte raviks kreemi nimega Trofodermin, mis sisaldab muuhulgas ka klostebooli.
Seni ei ole Johaugile võistluskeeldu määratud. Sportlase esindate sõnul ei kavatse ta vabatahtlikult ka karistust kandma hakata.
Anaboolse steroidi kasutamise eest on vastavalt reeglitele ette nähtud aga nelja aasta pikkune võistluskeeld.
Johaugile peab karistuse määrama Norra Antidopingu Agentuuri distsiplinaarkomisjon. Seejärel vaatavad asja üle FIS ja Rahvusvaheline Antidopingu Agentuur WADA. Kui nemad ei ole norralaste poolt määratud karistusega rahul, siis saavad nad selle vaidlustada Rahvusvahelises Spordikohtus.


description: Manchester City jalgpallimeeskonna peatreener Pep Guardiola kaitses väravavahti Claudio Bravot, kes sai eileõhtuses Meistrite liiga mängus Barcelonaga punase kaardi. Kümnekesi jäänud City kaotas lõpuks kindlalt 0:4.

title: Guardiola kaitses Meistrite liigas rängalt eksinud väravavahti

maintext:
Bravo vääratas teise poolaja keskel, kui tuli karistusalast välja pallile vastu ja üritas anda söötu meeskonnakaaslasele, kuid lükkas palli otse Barcelona ründaja Luis Suarezi jalale. Suarez saatis palli värava poole teele, kuid Bravo tõrjus selle kätega väljaspool karistusala. Kohtunik ei kõhelnud ja näitas Bravole punast kaarti, kümnekesi mängides lasi City endale lüüa veel kolm väravat.
«Nii kaua, kuni olen peatreener, soovin, et mäng käiks väravavahi kaudu. See ei ole alati võimalik, aga kõik võivad eksida,» kommenteeris Guardiola Bravo äpardust. «Tal on palju kogemusi ja arvan, et viimase kümne aasta jooksul on ta olnud üks maailma paremaid väravavahte. See on talle vaid heaks õppetunniks,» lisas Guardiola.


description: Kogenud võrkpallitreener Andrei Ojamets juhendab alates sellest sügisest Tartu Ülikooli naiskonda.

title: Ojamets: naiste liiga tase on väga madal ja amatöörlik

maintext:
Tudengilinna naistele ütles ta, et tase tõuseb vaid siis, kui mängijad suudavad senisest rohkem alale pühenduda. «Ärge mõelge, et mina teen nüüd teist kohe imeinimesed, vaid te peate ise hakkama imet tegema, oma mõtlemist muutma ja pühenduma rohkem võrkpallile,» sõnas Ojamets ETV spordisaatele.
Eesti meistrivõistlustega Ojametsa sõnul koondislasi ei kasvata ja hetkel tuleb loota, et võimalikult palju naisi pääseb piiri taha mängima. «Mida rohkem mängijaid välismaale läheb, seda parem,» tõdes Ojamets. «Paraku peab nentima, et kui üks-kaks klubi välja jätta, siis kasvõi võrdluses Soomega, on meie liiga tase väga madal ja amatöörlik.»


description: Soome jäähokit tabas valus kaotus, kui 61-aastasena suri Matti Hagman. Helsinkis sündinud Hagman oli esimene Soomes sündinud ja Soomes mängijaks sirgunud mees, kes pääses jäähokiliigasse NHL ja mängis Stanley karika finaalis.

title: Soome hokilegend suri vaid 61-aastasena

maintext:
Seitsme hooaja jooksul mängis Hagman NHLis 237 mängu. NHLis kuulus ta Boston Bruinsi ja Edmonton Oilersi ridadesse, samuti mängis ta vahepeal Põhja-Ameerika tugevuselt teises hokiliigas ehk WHAs Quebec Nordiquesi eest. Vahepealsetel aastatel põikas napi mänguajaga rahulolematu Hagman ka tagasi kodumaale, esindades Helsinki IFK-d. 1976. aasta taliolümpiamängudel sai ta Soome koondise ridades neljanda koha.
Hagman naasis NHLi 1980ndate aastate alguses, kuid Oilersis kärpis tema mänguaega asjaolu, et ründes oli Oilersil toona juba võimalus kasutada Mark Messieri ja Wayne Gretzkyt. Hagmani mängijakarjääri lõpetas hooajaeelses treeninglaagris saadud vigastus. Hiljem on ta juhendanud mitmeid Soome klubisid ja ka Martigny meeskonda Šveitsis. NHLi jõudis ka Hagman poeg Niklas, kes on tänaseks naasnud kodumaale karjääri lõpetama.
MTV Sport kirjutab, et Hagman suri pikaajalise haiguse tagajärjel. Laupäeval viidi ta haiglasse, kuid arstidel ei õnnestunud tema elu päästa ja jäähokilegend lahkus siit ilmast teisipäeval.


description: USA vabavõitleja Josh Samman ei suutnud koomast välja tulla ning suri. Nädal aega tagasi leiti ta oma korterist teadvusetult.

title: Heroiini üledoosi kahtlusega haiglasse viidud vabavõitleja suri

maintext:
Sammani leidis eelmisel neljapäeval tema korterist mehe vabavõitlejast sõber Troy Kirkingburg, kes helistas koheselt häirekeskusesse. Politsei sõnul pöördus ta häirekeskuse poole teatega, et tegemist on tõenäoliselt narkootikumide üledoosiga.
Kui esialgu rääkis USA meedia, et ilmselt jääb Samman ellu, siis täna tulid ookeani tagant kurvad uudised. Sammani ema välistab aga narkosurma. «Spekulatsioonid heroiini üledoosist ei vasta tõele. Vahet pole, mida inimesed sotsiaalmeediasse kirjutavad. Ma ei taha, et inimesed, kelle elusid Josh puudutas, kaotaksid temasse usu,» ütles esmaspäeval Sammani ema meedia vahendusel.
Samman alustas profikarjääri 2007. aastal ning seni oli tal kirjas 12 võitu ja neli kaotust. Viis korda on ta osalenud UFC profiliiga matšides (3 võitu ja 2 kaotust). Detsembriks oli Sammanil planeeritud kohtumine Oluwale Bamgbosega.


description: Liverpoolis toimunud WBC poolraskekaalu tiitlimatšis alistas britt Tony Bellew kolmanda raundi nokaudiga ameeriklase BJ Floresi ning asus seejärel sõnasõtta ringi ääres olnud kaasmaalase David Hayega.

title: Fotod: tiitlimatši vaadanud David Haye oleks peaaegu kakelda saanud

maintext:
Endine üliraskekaalu WBA sarja maailmameister Haye naasis tänavu taas poksringi ning on muuseas andnud teada, et ta suudaks Bellew alistada ka ühe käega. Nüüdse võidu järel otsustas Bellew veidike omi mõtteid jagada ka Haye kohta.
«Kas vaatasid? Ma panen sind ja sinu tobeda soengu lõplikult magama,» teatas Bellew. «Ma tegelen sinuga poksiringis.»
Bellew üritas ka ringist välja murda ning Hayle kätega kallale minna, kuid turvamehed astusid lõpuks siiski vahele ning mehed rusikaid käiku lasta ei saanudki.
Haye andis Bellewile aga teada, et mees võiks veidike kaalus juurde võtta ning siis saaksid nad omavahel ka ringis kohtuda. «Ma nokauteeriksin ta. Ma teeksin seda vasaku käega. Mul ei läheks paremat kätt vajagi.»


description: Rahvusvahelise Suusaliidu FISi peasekretär Sarah Lewis tunnistas Soome väljaandele Hufvudstadsbladet, et norralased oleksid pidanud dopingukontrollis põrunud Therese Johaugile määrama kohe ka võistluskeelu. Kuna seda ei ole tehtud, siis on sellega ka reegleid rikutud.

title: FIS: Johaugi oleks pidanud kohe karistama, Norra ei järgi reegleid

maintext:
Norralased andsid küll Johaugi positiivsest dopinguproovist teada, kuid keeld jäi määramata. Samamoodi andis ka Johaugi leer teada, et vabatahtlikult nad ühtegi karistust kandma ei hakka.
Johaug jäi vahele anaboolse steroidi klostebooli kasutamisega. Sportlase enda sõnul sattus aine organismi, kuna ta kasutas päikesest põlenud huulte raviks kreemi nimega Trofodermin, mis sisaldab muuhulgas ka klostebooli.
Reeglid nõuavad nelja-aastast keeldu
Norralastel on võimalik määrata Johaugile esialgu ka kahe kuu pikkune ajutine võistluskeeld ja seejärel tegutseda edasi, kui juhtumis on saabunud rohkem selgust.
Anaboolse steroidi kasutamise eest on vastavalt reeglitele ette nähtud aga nelja aasta pikkune võistluskeeld.
«Norralased peavad Johaugile võistluskeelu määrama,» teatas Lewis väljaandele Hufvudstadsbladet. «Tegemist on keelatud ainega, mille organismist leidmine nõuab sekkumist. See on anaboolne steroid. Me eeldasime, et talle on juba määratud võistluskeeld või on seda protsessi alustatud.»
Norralastel on võimalik määrata Johaugile esialgu ka kahe kuu pikkune ajutine võistluskeeld ja seejärel tegutseda edasi, kui juhtumis on saabunud rohkem selgust. Seni ei ole Johaug aga võistluskeeldu saanud ning teda ei ole eemaldatud ka Norra koondisest. Praeguseks on teada antud, et ta ei reisi koos koondisega Itaaliasse laagrisse.
FIS ja WADA jälgivad, norralased ei kommenteeri
Johaugile peab karistuse määrama Norra Antidopingu Agentuuri distsiplinaarkomisjon. Seejärel vaatavad asja üle FIS ja Rahvusvaheline Antidopingu Agentuur WADA. Kui nemad ei ole norralaste poolt määratud karistusega rahul, siis saavad nad selle vaidlustada Rahvusvahelises Spordikohtus.
«Me ei saa üldistada, kuid Norra Suusaliidul on vaja teha tõsiselt tööd,» teatas Lewis.
Norra ajaleht VG üritas saada kommentaari ka Norra Antidopingu Agentuurilt seoses Johaugi võimaliku karistamisega, kuid seni ei ole seda saadud. Johaugi advokaat Christian Hjort ütles reedel NRK-le, et sportlane ei ole nõus vabatahtliku võistluskeeluga, kuna ta ei ole midagi valesti teinud.


description: Inglismaa liigakarikas võitis Liverpool 2:1 Tottenhami ning pääses veerandfinaali, eestlane Ragnar Klavan kuulus algkoosseisu ning mängis terve kohtumise.

title: Galerii: Liverpool ja Klavan alistasid liigakarikas Tottenhami

maintext:
Kodus mänginud Liverpool asus mängu juba 9. minutil Daniel Sturridge’i väravast juhtima. Sturridge, kellel oli mängu jooksul mitmeid võimalusi, duubeldas kodumeeskonna eduseisu 64. minutil. Vincent Janssen vähendas küll penaltist Tottenhami kaotusseisu, kuid mäng lõppes seisul 2:1 ning liigakarika veerandfinaali pääses Liverpool.
Klavan on sel hooajal liigakarikas juba ühe mängu pidanud, kui Liverpool alistas eelmises ringis võõrsil 3:0 Derby County. Toona lõi keskkaitsja ka oma esimese ja seni ainsa värava Inglismaal. Tänased vastased Liverpool ja Tottenham on sel hooajal omavahel juba korra kohtunud – 27. augustil viigistati Londonis toimunud Premier League’i matšis 1:1.
Tottenham pole kõikide võistlussarjade peale viimases kaheksas mängus suutnud Liverpooli alistada. Viiel korral on võitnud Liverpool, kolmel korral on mäng viigiga lõppenud. Möödunud hooajal jõudis Liverpool võistlussarjas finaali, kuid kaotas penaltitega Manchester Cityle. Tunamullu jõudis finaali Tottenham, kes pidi aga linnarivaali Londoni Chelsea paremust tunnistama.


description: Venemaa portaal Argumentõ i faktõ kirjutab, et Narvas sündinud Venemaa jalgpallilegend Valeri Karpin plaanib abielluda Narva Pähklimäe kooli õpetja Darja Gordejevaga.

title: Venemaa jalgpallilegend abiellub Narva õpetajaga

maintext:
Gordejeva postitas Facebooki pildi ka kihlasõrmusest ning lisas, et loomulikult vastas ta küsimusele jaatavalt. Praeguseks ei ole postitus siiski sotsiaalmeedias enam nähtav.
47-aastase Karpini jaoks oleks see kolmas abielu. Tema esimene abikaasa Svetlana elab praegu Hispaanias, toonasest kooselust on paaril tütred Maria ja Valeria. Jalgpalluri teiseks abikaasaks oli Hispaania modell Fernandez Alba, kuid nende abielu jäi lühikeseks.
Jalgpalliässa nüüdne väljavalitu on 28-aastane õpetaja, kes varasemalt õpetas Narvas õpilastele inglise keelt, kuid nüüd on ta eesti keele õpetaja.
Ma olen väsinud kommenteerimast enda kohta levivaid kuulujutte. Kuulujuttude kohaselt olen ma vastu võtnud juba kõikide maailma jalgpalliklubide peatreenerite ametikohad.
Väljaanne Tšempionat küsis kommentaari ka Karpnilt endalt. «Ma olen väsinud kommenteerimast enda kohta levivaid kuulujutte. Kuulujuttude kohaselt olen ma vastu võtnud juba kõikide maailma jalgpalliklubide peatreenerite ametikohad. Ma ei soovi arutleda kollase meedia kuulujutte enda eraelu kohta,» sõnas Karpin.
1969. aastal Narvas sündinud Karpin on Venemaa tõeline jalgpallilegend, kes siirdus 1988. aastal Tallina Spordist Moskva CSKA ridadesse. 1990ndate alguses tegi ta edukat karjääri Moskva Spartakis.
1994. aastal siirdus ta mängima Hispaaniasse, kus ta esindas aastate jooksul Real Sociedadi, Valenciat ja Celta Vigot. Hispaanias pallis ta kokku 11 hooaega. Kokku pidas ta Hispaania kõrgliigas 454 mängu ja lõi 79 väravat.
Venemaa koondist esindas ta 72 korda ja lõi 17 väravat.
Peatreenerina on ta juhendanud Moskva Spartakit, Mallorcat ja Armaviri Torpeedot.


description: Suusatamise olümpiavõitja ning seitsmekordne maailmameister Therese Johaug on andnud positiivse dopinguproovi.

title: Norralasest olümpiavõitja Therese Johaug jäi dopinguga vahele

maintext:
Norra Suusaliit teatas pressiteates, et naine kasutas kreemi nimega Trofodermin päikesepõletusest kahjustatud huulte ravimiseks. See aga sisaldas klostebooli. Tegemist on androgeense toimega anaboolse steroidiga.
Arst lubas kreemi kasutada
Johaug andis positiivse dopinguproovi 16. septembril. Tegemist oli võistlusvälise prooviga. Positiivse proovi eest võttis vastutuse võistkonna arst Fredrik Bendiksen, kes oli lubanud suusatajal kasutada Trofodermini nime kandvat kreemi päikesepõletuse vastu. Bendiksen oli toona Johaugile kinnitanud, et see kreem ei sisalda ühtegi keelatud ainet.
«Ma pean selle positiivse dopinguproovi eest võtma vastutuse ning võtangi. Therese on suurepärane sportlane, kes jälgib väga täpselt kõiki oma tegemisi. Minu jaoks on nüüd esmatähtis teha kõik, et ta ei saaks karistada, kuna mina kinnitasin talle, et selle kreemi kasutamine on lubatud,» rääkis Bendiksen.
Johaug andis positiivse dopinguproovi 16. septembril. Tegemist oli võistlusvälise prooviga.
Norra Suusaliidu pressiteate sõnul kasutas Johaug nimetatud kreemi 4.-15. septembrini Itaalias Livignos laagris olles. Norra Antidopingu Agentuur teavitas Johaugi positiivsest proovist 4. oktoobril.
«Olen täiesti löödud, olen uskumatusse situatsiooni sattunud. Leian, et see on ebaõiglane, kuid samas olen teadlik, et sportlasena pean oma ravimeid jälgima,» ütles Johaug pressiteate vahendusel.
Olümpiavõitja ja seitsmekordne maailmameister
28-aastane Therese Johaug sai Vancouveri olümpiamängudel kuldmedali kaela 4x5 km teatesõidus. Sotši olümpial võitis ta 30 km vabatehnikasõidus hõbemedali ning 10 km klassikasõidus pronksmedali.
Maailmameistrivõistlustelt on Johaug võitnud seitse kuldmedalit. Kaks kulda sai ta kaela 2011. aastal Oslos, kaks 2013. aastal Val di Fiemmes ning kolm 2015. aastal Falunis. Lisaks on ta MMidelt võitnud ühe hõbemedali ja kolm pronksmedalit.
Lisaks on ta kahel korral võidutsenud Tour de Skil (2013/14, 2015/16) ning samadel hooaegadel võitis ta kokkuvõttes ka MK-sarja.


description: Kolmel korral Tour de France’i võitnud Sky meeskonna jalgrattur Chris Froome kavatseb ka tuleval hooajal just Prantsusmaa velotuurile keskenduda ning jätab tõenäoliselt Giro d’Italia vahele.

title: Froome jätab hooaja esimese suurtuuri tõenäoliselt vahele

maintext:
Kuigi Froome kiitis tuleva aasta Itaalia velotuuri võistlustrassi heaks, ei näe ta end seal sõitmas. «Kes teab, kas olen seal sõitmas. Ise arvan, et pigem mitte, kuna minu fookus on jätkuvalt Touril. Aga ma ei saa päris kindlalt Girot välistada,» sõnas Froome.
Rattamaailmas räägitakse, et Froome võiks püüda samal aastal nii Prantsusmaa kui Itaalia velotuuri võitu. Viiimati triumfeeris hooaja kahel esimesel suurtuuril Marco Pantani, kes sai vägiteoga hakkama 1998. aastal. «Me pole veel päris täpselt tuleva aasta programmi paika saanud. Istun järgmiste nädalate jooksul meeskonnaga maha ning arutame asja.»


description:
Autoralli MMi Korsika etapi teise võistluspäeva järel hoiavad DMACKi meeskonnas kihutavad Ott Tänak ja Raigo Mõlder 11. kohta, kaotust esikohal sõitvale Sebastien Ogierile on kogunenud napilt üle kuue minuti.

Kui üldiselt on Tänaku kiiruskatsete tulemused jäänud väljapoole esikümmet, siis laupäeva viimasel ehk kaheksandal kiiruskatsel õnnestus eestlastel välja sõita neljas aeg. Kiiruskatse võitnud Thierry Neuville’ile kaotati 10,2 sekundiga.

Üldarvestuses on Ogier kindel liider ja tema edu Neuville’i ees on 46,5 sekundit. Kolmas on Andreas Mikkelsen, kes kaotab juba rohkem kui minutiga.

Ralli jätkub täna kavas oleva kahe viimase kiiruskatsega, mille algusajad on kell 9.58 ja 13.08.

title: Otse: kas Tänak suudab kahe viimase katsega punktikohale kerkida?


description: Eesti curlinguvõistkond võitis Kaasanis toimuvatel segavõistkondade maailmameistrivõistlustel pingelises mängus Sloveenia esindust, kuid pidi tunnistama Šveitsi ja Saksamaa paremust.

title: Eesti koondis sai curling'u MMil kolmanda võidu

maintext:
Kuuest peetud mängust on Eesti segavõistkond seni võitnud kolm. Eesti võitis Sloveeniat esindust punktidega 4:3, Šveitsile kaotati 3:6 ja alagrupi liidrile Saksamaale 1:9. «Šveitsi esindus on väga tugev ning Saksamaa on alagrupi üks liidritest, kes pole veel ühtegi mängu kaotanud. Sloveeniaga mäng oli pingeline ning enne viimast vooru oli seis viigis 3:3. Viimases voorus oli meie mängijatel viimase viskekivi eelis ning taaskord pidas kapteni närvikava vastu ja viimase viskega saavutati juba turniiri kolmas võit,» kommenteeris Eesti Curlingu Liidu president Fred Randver.
Eesti võistkond mängib oma viimase alagrupi mängu neljapäeval Walesi vastu. Hetkel hoiab Eesti oma alagrupis kaheksa võistkonna konkurentsis neljandat kohta. Eestit esindavad segavõistkondade maailmameistrivõistlustel Elise Nassar, Sten Andreas Ehrlich, Erika Tuvike ja kapten Kaarel Holm.
Kokku võtab segavõistkondade maailmameistrivõistlusest osa 37 tugevaimat võistkonda. Võistlus toimub viies grupis ja Eesti esindus võistleb E-alagrupis. Oma alagrupis kohtuvad Eesti curlingumängijad Saksamaa, Šveitsi, Türgi, Sloveenia, Hollandi ja Horvaatia esindustega.
Maailmameistrivõistlused segavõistkondade seas toimuvad Venemaal, Kaasanis 14.-23. oktoobrini.


description: Eesti jalgpallikoondise poolkaitsja Konstantin Vassiljevi koduklubi Bialystoki Jagiellonia kohtub täna Poola kõrgliigas koduväljakul Szczecini Pogoniga. Ootamatult ei ole võistkonna koosseisus aga Vassiljevit, kes on sel hooajal Poola kõrgliiga suurimaks väravakütiks.

title: Halb märk: Konstantin Vassiljevit segab valikmängu eel vigastus

maintext:
Veel eile andis Vassiljev klubi kodulehele intervjuu, kus märkis, et ees on ootamas raske mäng. Täna ei ole Vassiljevit aga algkoosseisus ega ka vahetusmängijate pingil. Klubi koduleht märgib, et tänases matšis on Vassiljevi asemel algkoosseisu edutatud Karol Mackiewicz.
Praeguseks on selge, et Vassiljevit segab kerge vigastus ja seetõttu teda täna koosseisus ei olegi. «Vassiljev andis meile enne mängu teada, et tal on kerge vigastus ja ta jätab seetõttu liigamängu vahele,» edastas Eesti Jalgpalli Liit.
Juba uuel nädalal on Vassiljevit hädasti vaja Eesti koondisel, kes võõrustab reedel MM-valikmängus Gibraltarit. Homsel koondise kogunemisel pidi Vassiljev kohal olema. «Koondisega liitub ta homme nagu varem planeeritud,» lisati veel.


description: Võrkpalli Balti liigas on nädalavahetusel kavas tihedalt mänge. Kell 17.00 näeb Postimees.ee vahendusel Tallinna Selveri ning Ezerzeme/DU matši.

title: Postimehe otsepilt: Tallinna Selver jahib võidulisa

maintext:
Pärnu alistas Balti liigas tugevat vastupanu pakkunud Järvamaa
Pärnu võrkpalliklubi võõrustas Balti liigas Järvamaa võrkpalliklubi ja sai kirja üsna raske 3:1 võidu. Matši läksid juhtima külalised, kes võitsid avageimi 30:28. Järgmised kolm geimi kuulusid siiski numbritega 26:24, 25:23 25:18 Pärnule. NB! Kui video ei tööta korrapäraselt, siis proovige seda avada vajutades siia


description: Eesti U21 koondis kohtub neljapäeval, 6. oktoobril kell 18:00 Pärnu Rannastaadionil Rootsi eakaaslastega. Vastaste koosseisus on valikmänguks pallureid nii kohalikust kõrgliigast kui ka tugevatest välisliigadest.

title: Rootsi U21 koondise peatreener nimetas koosseisu mänguks Eestiga

maintext:
Noortekoondise ridades mängib Norrköpingu kaitsja Linus Wahlqvist, kes on igapäevaselt meeskonnakaaslaseks meie puurilukule Andreas Vaiklale. Vastaste väravavahtide valikusse kuulub nii Göteborgi AISis (GAIS) mängiv Jesper Johansson kui ka Inglismaal Nottingham Forestisse kuuluv Tim Erlandsson.
Franz Brorsson, Pa Konate ja Erdal Rakip kuuluvad Rootsi meistrivõistluste liidri Malmö FF ridadesse. Lisaks on peatreeneri Håkan Ericsoni valikus Sunderlandi (Inglismaa) ridadesse kuuluv Joel Asoro kui ka kaks Hollandis pallivat noormeest – Simon Tibbling ja Muamer Tankovic kuuluvad vastavalt FC Groningeni ja AZ Alkmaari ridadesse. Carlos Strandberg teenib leiba Moskva CSKAs (Venemaa), Melker Hallberg pallib Itaalias Ascoli Picchio FC 1898-s.
Rootsi U21 koondis:
Väravavahid
Tim Erlandsson (25.12.1996) – Nottingham Forest FC
Jesper Johansson (30.05.1994) – GAIS
Kaitsjad
Joel Andersson (11.11.1996) – BK Häcken
Franz Brorsson (30.01.1996) – Malmö FF
Filip Dagerstål (01.02.1997) – IFK Norrköping FK
Pa Konate (25.04.1994) – Malmö FF
Adam Lundqvist (20.03.1994) – IF Elfsborg
Jacob Une Larsson (08.04.1994) – Djurgårdens Elitfotboll AB
Linus Wahlqvist (11.11.1996) – IFK Norrköping FK
Poolkaitsjad ja ründajad
Joel Asoro (27.04.1999) – Sunderland AFC
Pawel Cibicki (09.01.1994) – Jönköpings Södra IF
Gustav Engvall (29.04.1996) – Bristol City FC
Melker Hallberg (20.10.1995) – Ascoli Picchio FC 1898
David Moberg Karlsson (20.03.1994) – IFK Norrköping FK
Kristoffer Olsson (30.06.1995) – FC Midtjylland
Erdal Rakip (13.02.1996) – Malmö FF
Carlos Strandberg (14.04.1996) – PFC CSKA Moskva
Muamer Tankovic (22.02.1995) – AZ Alkmaar
Simon Tibbling (07.09.1994) – FC Groningen
Peatreener: Håkan Ericson
Abitreener: Andreas Pettersson
Väravavahtide treener: Leif Troedsson


description: Täna Abu Dhabi velotuuri kolmanda etapi võitnud jalgrattur Tanel Kangert ütles portaalile Cyclingnews.com, et loodab järgmisel aastal senisest rohkem tulemuste peale sõita ja tänane edu näitab, et ta on ilusateks esitusteks võimeline.

title: Kangert: loodetavasti on tänane edu millegi suure algus

maintext:
Aastaid on Kangert pidanud aitama Astana liidrit Vincenzo Nibalit, aga itaallane siirdub järgmisest hooajast uude Bahrein-Merida klubisse. Loomulikult ei hakka Kangert otseselt Nibali kohta täitma, aga varasemast rohkem võimalusi peaks eestlasel tekkima küll.
«Järgmisel aastal asjad muutuvad. Meil on häid sõitjaid, näiteks Fabio Aru, aga loodan ise rohkem tulemusi teha. Ma ei tea veel oma programmi, aga mind huvitaks ühenädalased velotuurid nagu Dauphine või Šveitsi tuur, kus on ka mägiseid etappe. Lisaks tahaks suurtuuridel kokkuvõttes hea koha peale sõita. Loodetavasti pole tänane edu lihtsalt suur päev minu karjääris, vaid millegi suurema algus,» rääkis Kangert.
Täna kehastus hoopis Nibali Kangerti abiliseks, sest itaallane pole veel Rio olümpial saadud rangluumuruust sajaprotsendiliselt taastunud ja Kangerti seis on praegu parem. «Ma tean, et meeskonna tänamine kõlab nagu klišee, aga täna tahaksin Astanat tõesti tänada, sest mul oli vabadus teha, mida tahan. Mul on ka varem olnud võimalusi midagi ilusat korda saata, näiteks kaks aastat tagasi sihtisin Vueltal üldarvestuses kõrget kohta, aga jäin haigeks. Siin liidriks tõusmine on minu jaoks päris eriline,» sõnas Kangert.
30 vatti ja 30 sekundit
Vändrast pärit Kangert ründas koos Sky meeskonna ässa Nicolas Roche'iga pika lõputõusu peal umbes kuus kilomeetrit enne lõppu. Kolm kilomeetrit hiljem lükkas ta korraks sisse järgmise käigu ja Roche ei suutnud spurdile vastata.
Lõpuks edestas Kangert Roche'i 17 sekundiga ja kokkuvõttes on tema edu iirlase ees 21 sekundit. Et homne etapp on viimane ja see peetakse siledal Abu Dhabi vormelirajal, siis suure tõenäosusega on Kangerti näol tegu ka Abu Dhabi tuuri üldvõitjaga.
«Roche on sellel tuuril Sky liider ja ta ütles mulle sõidu ajal, et hoiab mul silma peal. See tähendas, et ta tahab võita ja seega hakkasin ka ise teda jälgima. Proovisin tõusul ühtlast tempot hoida. Teadsin, et jõuan teha ühe rünnaku ja arvutasin välja, et kui ma panen 30 sekundiks 30 vatti juurde, siis ei pruugi ta sellele tempole vastu pidada. Õnneks nii läkski,» selgitas Kangert tänast taktikat.


description: Norra suusataja Therese Johaugi dopinguskandaalis tuleb päevavalgele pidevalt uusi detaile. Nüüd teatas Norra ajaleht VG, et Johaug ja tiimi arst Fredrik Bendiksen pidid Norra Antidopingule tunnistsi andma alles 7 päeva pärast positiivsest dopinguproovist teada saamist. Vahepealse aja jooksul olevat Johaug ja Bendiksen olnud aga omavahel kontaktis.

title: Uus detail heidab Johaugile ja Norra tiimi arstile halba varju

maintext:
VG kirjutab, et enne tunnistuste andmist kohtusid Johaug ja Bendiksen korra ning hoidsid muul viisil regulaarselt kontakti. Seega väidab ajaleht, et sportlasel ja arstil oli küllaldaselt aega, et oma versioonid juhtunust klappima saada.
«Selline asjade kulg on tõesti halb. See ei ole hea, kui asjasse puutuvad inimesed hoiavad enne tunnistuse andmist omavahel kontakti. Niimoodi on võimalik tunnistused sarnaseks lihvida. Selline süsteem jätab ruumi spekulatsioonideks,» sõnas advokaat Gunhild Lærum.
Johaugi advokaat Christian B. Hjort teatas aga VG-le, et tema klient ja Bendiksen ei ole oma tunnistusi kooskõlastanud ja mõlemad rääkisid asjast nii nagu see reaalselt juhtus.
«Nad ei kooskõlastanud midagi. Nende kahe vahel oli kontakt. Kui Therese sai teada, et tema dopinguproov on positiivne, siis ta pöördus Fredrik Bendikseni poole. Therese tahtis teada, kuidas ta sai anda positiivse dopinguproovi, kui arst oli antud kreemi kasutamise heaks kiitnud,» selgitas Hjort.
Artikli lõpetuseks meenutab VG, et valeütluse andmine on karistatav.


description: Soome poksitäht Robert Helenius on mitu aastat kestnud tüli järel taas ära leppinud Saksamaa promootorfirmaga Sauerland. Uue koostööleppe tipphetkeks peab saama raskekaalu tiitlivöö Soome pinnale toomine, kirjutab Iltalehti.

title: Helenius mattis sõjakirve maha ja tahab raskekaalu MM-tiitli Soome tuua

maintext:
Sauerland on juba plaaninud Heleniusele järgmiseks aastaks kaks matši, millest esimene toimub märtsis Helsingis. Selle korraldajateks on üheskoos Sauerland ja Nordic Nightmare Promotions. «Oleme kogu aeg uskunud, et Robert võib maailmameistriks tulla. Eesmärk on jõuda nii kaugele, et ta võitleks MM-tiitli nimel,» vahendab Iltalehti promootori esindaja Nisse Sauerlandi sõnu.
Helenius lõpetas 2013. aastal ühepoolselt Sauerlandiga lepingu ja sakslased kaebasid ta selle eest kohtusse, leides, et Helenius jäi neile võlgu. Enne kohtuprotsessi algust jõuti siiski mõlemat osapoolt rahuldavale kokkuleppele. Soomlane alustas Sauerlandiga koostööd juba 2006. aastal ja pidas kaks aastat hiljem esimese profimatši. Tülli mindi selle üle, kui suur osa matši tuludest peaks kuuluma Heleniusele ja kui suur osa promootoritele.


description: Ferrari vormel-1 sõitja Sebastian Vettel palus Mercedese piloodilt Nico Rosbergilt vabandust. Vettel sõitis Malaisia GPl avakurvis Rosbergile otsa ning pidi ise võistluse katkestama. Rosberg tegi Vetteli süü tõttu spinni ning langes 21., kuid suutis võidusõidu kolmandana lõpetada.

title: Vettel palus Rosbergilt vabandust

maintext:
«Sebastian helistas mulle ning palus vabandust, kena temast. Ma ei saa küll kaotatud punkte tagasi, kuid sellist asja on ikka tore kuulda,» rääkis Rosberg. «Ma tegin hea stardi, olin Lewisest (Hamiltonist – toim) väljas pool ning ühtäkki tundsin, et mulle sõideti tagant otsa ning tegin spinni. Olin üllatanud, et auto terveks jäi.»
«Punktide mõttes oli minu jaoks hea nädalavahetus. Kuigi ma ei tahtnud neid punkte niimoodi saada,» viitas Rosberg meeskonnakaaslase Hamiltoni liidripositsioonilt katkestamisele. «Olen Lewise olukorras olnud ning saan temast väga hästi aru. See on kohutav, kui väärid võidusõidu võitmist, ent tehnika veab sind alt. Ta on kindlasti väga-väga pettunud,» jätkas Rosberg, kes juhib viis etappi enne hooaja lõppu MM-sarja Hamiltoni ees 23 punktiga.


description: Kes mäletab, millal oli viimati korvpalliliiga NBA finaalpaar ette teada? Võib-olla 30 aastat tagasi, võib-olla isegi 50 aastat tagasi. Võib-olla mitte kunagi. Kui kahe viimase aasta meistrid Golden State Warriors ja Cleveland Cavaliers lõppvaatuses kolmandat korda järjest ei kohtu, pööratakse NBA-maailm sisuliselt tagurpidi. Suured vigastused võivad olukorda muuta, aga jätame need praegu kõrvale. Postimees vaatles enne põhihooaega loomulikult Warriorsit ja Cavaliersi ning lisaks kolme meeskonda, kes esindavad vastavalt geograafilist lähedust (tõsi, Läti, mitte Eesti näol), NBA olevikku ja tulevikku.

title: Noored kuked jäävad veel ettemääratud finalistide varju

maintext:
Zahovaiko: vineeriärimees ja vabariigi parim ründaja
Kogenud vanameister toob suurepäraselt esile Eesti jalgpalli meistriliiga ilu ja valu. Nauditav on vaadata, kuidas vineeriäris tegutsev mees Paide Linnameeskonna eest mängides särab, kuid samas tekib küsimus: kuidas see üldse võimalik on?


description: 6. oktoobril Pärnu Rannastaadionil toimuval Eesti – Rootsi U21-vanuseklassi jalgpalli valikmängul on lisaks tähtsatele punktidele mängus auhind ka publikule – staadionilt on võimalik soetada 1-eurone loosipilet ning auhinnaks on reisipakett kahele Rootsi koos 6. novembril toimuva IFK Norrköpingu kodumängu külastusega

title: Eesti ja Rootsi mängul loositakse välja eksklusiivne reisipakett

maintext:
Reisipakett sisaldab lennupileteid kahele inimesele Tallinn – Stockholm – Tallinn, rongipileteid kahele inimesele Stockholm – Norrköping – Stockholm, majutust kahele Norrköpingus asuvas hotellis ja loomulikult mängupääsmeid kahele IFK Norrköping – IFK Göteborg mängule. Reisi toimumise ajaks on 6.-7. november 2016. Norrköpingu väravavahiks on U21 koondise puurilukk, korra ka juba A-koondist esindanud 19-aastane Andreas Vaikla.
Loosipääsmeid võib staadionilt osta ka mitu, kui on soov oma võidušanssi suurendada. Eesti – Rootsi U21 koondiste valikmängu pääsmed on müügil Piletilevis.


description: Tartu ülikooli korvpallimeeskond mängib täna Meistrite liiga teise eelringi korduskohtumise Taani klubiga Bakken Bears. Kodus jäi Tartu taanlastele alla 67:75, alagrupiturniirile pääsemiseks vajab Tartu seega üheksapunktilist võitu. Postimees hoiab lugejaid kell 19.15 algava mängu käiguga kursis.

title: Täna: raskes seisus Tartu vajab üheksapunktilist võitu

maintext:
Kui Tartu peaks normaalaja kaheksa punktiga võitma, mängitakse lisaaeg. Kodusaalis sai Eesti meeskonnale otsustavaks suur pallikaotuste arv, kokku loovutati mänguvahend suisa 25 korral, vastased tegid sealjuures vaid üheksa pallikaotust.
Tartlaste suure pallikaotuste arvu põhjustas Taani meeskonna agressiivne kaitse, millega tartlased toime ei tulnud. «Nad mängisid kaitses hästi, aga mitte nii hästi, et pidanuksime tegema nii palju pallikaotusi,» lausus Tanel Sokk pärast esimest mängu. «Ma ei taha nõustuda arvamusega, et me polnud vastase selliseks kaitseks valmis. Tegelikult oli palju momente, kus oleksime saanud seda murda,» kommenteeris avamängu Tartu peatreener Gert Kullamäe.
Samas on Tartul kodumängust kaasa võtta ka midagi positiivset: lauavõitlus võideti 48:32. Kui Tartu kasutas kodus kaheksat mängumeest, siis taanlaste pikem pink võimaldas neil kasutada kümmet mängijat.
Kui Tartul peaks õnnestuma alagrupifaasi pääseda ootab neid ees 100 000 eurot preemiat ning vähemalt 14 euromängu. Tartu hakkaks Meistrite liigat mängima A-alagrupis, kus on ees ootamas kohtumised Frankfurdi Skylinersi, Saloniki Arise, Nymburki, Domžale Heliosi, Bandirma Banviti ja Monacoga. Üks alagruppi pääseja selgub veel teisest eelringist.


description: Pärnu Sadama korvpallimeeskond teatas oma Facebooki lehel, et meeskonda tuuakse Suurbritannia koondises mänginud tagamees Teddy Okereafor.

title: Pärnu meeskonnaga liitub Suurbritannia koondislane

maintext:
Kahes liigas võistlev meeskond vajas täiendamist, vigastatute nimekiri on liiga pikk ja koormus ülejäänud mängijatele suur. Juba alates homsest, 26.10.16 liitub meeskonnaga Teddy Okereafor, 193 cm pikkune, 23 aastane tagamängija. Testperiood peab näitama mehe taseme, vahendas Pärnu meeskonna Facebooki leht.
Suurbritannia päritoluga mees lõpetas keskkooli (Stratford) 17 aastasena, pärast seda liikus ta Virginia Commonwealth ülikooli, hiljem Rideri ülikooli. Lisaks Suurbritannia meeste rahvuskoondisesse kuulumisele on ta osalenud ka U18 noortekoondise eest.


description: Kalev/Cramo korvpallimeeskond kaotas Ühisliigas võõrsil Tsmoki-Minskile lisaajal 81:88 ja sai ühe võidu kõrvale teise kaotuse. Kalevlased olid suurema osa teisest poolajast 5 kuni 10-punktilises kaotusseisus, kuid Demonte Harperi kolmene 16 sekundit enne normaalaja lõppu viigistas seisu 77:77 peale ja viis mängu lisaajale. Kalev sai lisaajal 81:78 ette, aga siis lasti kodumeeskonnal visata kümme punkti järjest.

title: Kalev/Cramo jõudis Minski vastu lisaajani, aga kaotas ikkagi

maintext:
Kalevi resultatiivseim oli Harper 20 punktiga, kes andis kaaslastele ka kuus resultatiivset söötu, aga tegi ka kuus pallikaotust. Gregor Arbet lisas 14 ja Vitali Ljutõtš 12 punkti. Minskile tõi Dru Joyce koguni 27 punkti, Djorde Gagic viskas 13 punkti ja võttis maha 15 lauapalli.
Enne mängu:
Kalev ja Tsmoki on varem Ühisliigas kohtunud neljal korral ning mõlemal on kirjas kaks võitu. Viimati mängiti aprillis Tallinnas ning siis oli Kalev tänu Rolands Freimanise 31, Gregor Arbeti 17 ja Shawn Kingi 15 punktile parem 81:73. Minskis mängiti viimati 9. jaanuaril ja Tsmoki võitis suurelt 100:77, Kalevi parim oli 15 punktiga Rain Veideman.
Eelmise põhihooaja tabelis kogus Minski meeskond üheksa võitu ja lõpetas 12. kohal, võidu vähem saanud Kalev jäi kaks kohta tahapoole. Hooaeg varem jäi Kalev 13 võiduga esimesena joone alla, Tsmoki oli seitsme võiduga eelviimane. Toona sai Kalev lõpusekunditel Minskis valusa 88:89 kaotuse, kodumäng oli võidetud 93:84.
Sel hooajal on Kalevil kirjas võit ja kaotus, sest avamängus alistati võõrsil 86:72 Permi Parma. Teises kohtumises püsiti Peterburi Zeniti vastu mängus kuni teise poolaja alguseni, ent lõpuks tuli tunnistada vastaste 89:73 paremust. Tsmoki alustas 58:71 kaotusega Zenitile, kuid seejärel võideti kodus 89:83 Saraatovi Avtodori.
Tsmoki parim korvikütt on senises kahes mängus keskmiselt 16,5 punkti visanud ning 5,5 korvisöötu andnud ameeriklasest tagamees Dru Joyce. Lisaks talle veavad meeskonda leedukas Laimonas Kisielius, serblasest keskmängija Dorde Gagic ja montenegrolane Nemanja Milosevic. Tsmoki ridadesse kuulub ka mõne hooaja eest Kalevis pallinud valgevenelane Pavel Uljanko.
Just Tsmoki ridadest saabus tänavuseks hooajaks Kalevisse valgevenelasest ääremängija Vitali Ljutõtš. Kalevi parim on senises kahes mängus olnud keskmiselt 19 punkti visanud, 5,0 lauapalli võtnud ja 5,5 korvisöötu andnud Demonte Harper, Ljutõtš on teda toetanud keskmiselt 14, Mickell Gladness 12,5 ning Rain Veideman 10,5 punktiga.


description: Eile peeti Tallinnas Šnelli staadionil naiste Rahvaliiga finaal, kus läksid vastamisi Keila JK ja FC ERR-i naiskonnad. Viigiga lõppenud normaalaja järel, oli penaltiseerias edukam Keila.

title: Naiste Rahvaliiga võitjaks tuli Keila jalgpalliklubi

maintext:
Kohtumist alistasid teravamalt ERR-i naised, kuid peagi sai Keila ka enda mängu käima ning just nemad läksid esimesel poolajal 1:0 juhtima, kui 29. minutil oli täpne Gerli Israel. FC ERR andis oma vastuse teise poolajal, täpsemalt 65. minutil. Värava autoriks oli Anne Viskov. Nii lõppeski normaalaeg seisuga 1:1. Seejärel asuti penalteid lööma, kus näitas paremat sooritust Keila naiskond, võites selle 2:0.
Keila jaoks oli tegemist esimese hooajaga naiste Rahvaliigas. FC ERR on osalenud ka varasematel aastatel, aga sel hooajal jõuti esmakordselt ka finaali.
Naiste Rahvaliiga varasemad võitjad:
2015 – JK Vändra Vaprus
2014 – Suure-Jaani United
2013 – JK Vändra Vaprus
2012 – Põlva FC Lootos


description: Šotlane Andy Murray tegi järjekordse sammu selle suunas, et tõusta maailma esireketiks. Viinis toimunud Erste Bank Openi finaalis alistas Murray 6:3, 7:6 (6) prantslase Jo-Wilfried Tsonga.

title: Andy Murray liigub esmakordselt maailma esireketiks kerkimise suunas

maintext:
29-aastane Murray, kes pidas tänavu juba 78. üksikmängukohtumise, võib esinumbriks kerkida juba alanud nädalal peetaval Pariisi Masters-turniiril, kui ta selle võidab ja praegune esireket Novak Djokovic ei jõua finaali. Kui Djokovic peaks konkurentsist pudenema enne poolfinaale, piisab Murrayle ka finaalikohast.
Kolmekordne suure slämmi turniirivõitja ja kahekordne olümpiakuld Murray pole varem mitte kunagi maailma esireket olnud. «Jõuan iga võiduga sammukese lähemale, aga ikkagi on veel pikk tee minna. Teiselt kohalt esimeseks tõusmine tundub pisiasjana, kuid see on raskeim võimalik samm. Sajandalt kohalt viiekümnendaks on palju lihtsam tõusta,» tõdes Murray BBC vahendusel pärast finaali.
Viinis löömatuks jäämine märkis Murrayle juba kolmandat järjestikust turniirivõitu, sest šotlane võidutses enne seda ka Pekingis ja Shanghais. Pärast juunis toimunud Prantsusmaa lahtisi on Murray kaotanud vaid kolm kohtumist.


description: Norra suusaäss Petter Northug jagas eile esimest korda mõtteid kaasmaalanna Therese Johaugi positiivse dopinguproovi osas. Northugi hinnangul on juhtumist õppida kõikidel sportlastel.

title: Petter Northug: Johaugi dopingujuhtum mõjus mulle äratuskellana

maintext:
Johaug jäi septembri alguses võetud proovis vahele anaboolse steroidi klostebooli kasutamisega. Sportlane ise sai uudisest teada oktoobri alguses, nädalapäevad hiljem anti juhtumist teada ka avalikkusele.
Johaugi enda sõnul sattus aine organismi, kuna ta kasutas päikesest põlenud huulte raviks kreemi nimega Trofodermin, mis sisaldab muuhulgas ka klostebooli. Kreemi andis talle suusakoondise arst Fredrik Bendiksen ja kumbki ei märganud, et pakendil on suur silt, et kreem sisaldab keelatud ainet.
«Loomulikult olen mõelnud, et sama asi võib juhtuda ka minuga. Ja see on Johaugi juhtumi puhul kõige õudsam. See on äratuskell ja silmi avav sündmus. Sportlased kardavad, et midagi koledat võib juhtuda ka nendega ja see pole hea tunne,» rääkis Northug Norra väljaandele VG.
«See juhtum mõjutab kõiki sportlasi. Ükskõik, kas sa oled tipus või seitsmeaastane laps, kelle eeskuju karjäär on paugu saanud,» lisas ta.


description:
Tallinnas toimuval epeevehklemise MK-etapil on täna kavas naiskonnavõistlus, kus kõrget kohta püüab ka Eesti naiskond koosseisus Irina Embrich, Katrina Lehis, Kristina Kuusk ja Erika Kirpu. Avamatšis alistati 41:35 Poola, kahe viimase minimatšiga tõid Eestile kaotusseisust võidu Lehis ja Embrich.

Veerandfinaalis alistati närvide mängus 21:18 Ungari ja jõuti poolfinaali, kus oldi juba ülikindlalt 45:23 üle Ukrainast. Kell 16 algavas finaalis kohtub Eesti naiskond Prantsusmaaga, kes lükkas veerandfinaalis üllatuslikult konkurentsist Venemaa naiskonna ja alistas seejärel teises poolfinaalis 45:38 Hiina.

title: Otse: Eesti epeenaiskond jõudis kodusel MK-etapil finaali


description: Eesti U17 jalgpallikoondis lõpetas EM-valikturniiri 1:2 kaotusega Montenegrole. Vastased lõid võiduvärava penaltist esimesel lisaminutil.

title: Eesti U17 koondisel jäi EM-valikturniiril punktiarve avamata

maintext:
Sloveenias toimunud valikturniiril võitis Montenegro tänase kohtumise avapoolaja Sergej Grubaci väravast 1:0. Eesti tuli mängu tagasi 49. minutil, mil täpne oli Kristofer Piht. Kohtumise lõpus suutis Montenegro penalti teenida, mille realiseeris Marko Rakonjac, kirjutas jalgpall.ee.
Meie valikgrupi võitis seitsme punktiga Prantsusmaa, teine oli viie punktiga Sloveenia. Montenegro kogus kolmandana neli punkti, Eestil punktiarvet avada ei õnnestunud.
«Sel turniiril tuli väga selgelt välja, milline on tasemevahe meie ja teiste riikide vahel. Vahepeal vahe vähenes, aga nüüd on näha, et see on taas suurenemas. Oleme nõrgemad nii tehniliselt kui ka füüsiliselt. Mängijad ei ole harjunud sellise kiiruse ja agressiivsusega, mida sel tasemel vaja on. Peame natuke mõtlema - lihtsalt öelda, et kõik on hästi, pole mõtet. Kindlasti on asju, mida saavad mängijad individuaalselt lahendada, saame nõu anda, aga vaid see probleeme ei lahenda. Me ei taha, et mängijad praeguse olukorraga kuidagi harjuks - see vahe ei peaks meie ja teiste vahel nii suur olema. Alati ei saa peita end ka suuruse taha, sest näiteks täna jäime napilt alla ka endast väiksemale riigile,» sõnas noortekoondise peatreener Lars Hopp pärast turniiri.
«Aga sellegipoolest on mul mängijate kohta ka positiivset öelda - tulime Sloveenia vastu kaotusseisus olles mängu tagasi, mis polnud esmakordne sel aastal, ning täna näitasid poisid väljakul tõeliselt tahet, kuigi edasipääsuvõimalusi meil enam polnud. Nad on väga hea iseloomuga ning mängivad nii nagu oskavad. Aga need turniirid ongi seepärast väga head, et saame end võrrelda teistega. Mõnekuisest ettevalmistusest ei piisa, peame tegema rohkem. Siis tulevad ka tulemused,» lisas Hopp.


description: Naiste tennise maailma edetabelis parandasid kõik eestlannad oma positsiooni, esireket Anett Kontaveit tõusis kolme koha võrra ning on maailma 118. reket.

title: Eestlannad parandasid maailma edetabelis kohta

maintext:
Kontaveit kaotas Linzi turniiril kahes setis tšehhitarile
Eesti esireket Anett Kontaveit (WTA 121.), kes teenis eile 250 000 dollari suuruse auhinnafondiga Linzi tenniseturniiril väärt võidu, kui alistas endise esikümne mängija Eugenie Bouchardi (WTA 45.) Kanadast, kaotas teises ringis 23-aastasele tšehhitarile Denisa Allertovale (WTA 102.) kahes setis 3:6, 4:6. Kontaveit lõi kohtumise jooksul neli ässa, aga tegi ka neli topeltviga, Allertova vastavad numbrid olid kolm ja viis. Üheksast murdepallist kasutas eestlanna ära neli ja Allertova kümnest kuus. Kohtumine kestis tunni ja 14 minutit.


description: Rahvusvaheline spordiarbitraaži kohus (CAS) on üks väga kummaline nähtus. Nime põhjal võiks arvata, et tegemist on läbipaistva õigust mõistva ühendusega, kuid tegelikkus on hoopis midagi muud. CASi tegevust varjutab salastatus ja varjamine – suurest hulgast käimasolevatest protsessidest ei saa avalikkus kunagi teada. Paraku külvatakse salatsemisega segadust ja teadmatust. Valitseb oht, et nii mõnigi kas või ühe riigi kogukonna jaoks lahendamist vajav küsimus jääbki avalikkuse silmis õhku rippuma.

title: Peep Pahv: kummalise kohtu ebausaldusväärsed reeglid


description: Nädalavahetusel sõidetakse Kataloonias autoralli tänavuse MM-sarja 12. etapp ehk Hispaania ralli. Taas saab kaasa elada ka eestlastele, sest WRC-klassis on rajal Ott Tänak ja Raigo Mõlder, WRC2-klassis saavad aga jälle võimaluse oskusi näidata Sander Pärn ja tema britist kaardilugeja James Morgan.

title: Galerii: Tänak näitas Barcelona paduvihmas kiireimat aega

maintext:
Barcelona vihmastes tingimustes sõidetud publikukatsel oli Tänak kiireim ja läheb homsele rallipäeval vastu liidrina. 2,7 sekundiga kaotab talle Lorenzo Bertelli (Ford) ja 3.5 sekundiga järjekordse MM-tiitli poole liikuv Sebastien Ogier (Volkswagen). Eeldatavaid favoriite segas vihm oluliselt rohkem kui eesotsas startinud Tänakut. Tänaku kohal pole taevas siiski pilvitu, sest eestlane kardab, et tema Fordi tagumise diferentsiaaliga on midagi valesti.
Pärn näitas kokkuvõttes 24. aega, kaotades Tänakule 21,9 sekundiga. WRC 2 arvestuses oli ta kaheksas ja jäi tšehhile Jan Kopeckyle alla 16,9 sekundit. Kokkuvõttes on Kopecky koguni neljas.


description: 2011. aasta USA lahtiste võitja, maailma edetabelis 18. kohal paiknev Austraalia tipptennisist Samantha Stosur ütles, et ei mõista Rahvusvahelise Spordiarbitraaži (CAS) otsust vähendada meldooniumit kasutanud Maria Šarapova võistluskeeldu.

title: Šarapova konkurent: CASi otsus loob tulevikuks väga halva pretsedendi

maintext:
Hongkongis alanud WTA turniiri eel uuriti Stosurilt, mida ta Šarapova juhtumist arvab, austraallanna tunnistas, et ta ei mõista, miks CAS sellise otsuse tegi. «Ma ei saa aru, kuidas saab üldse sellist põhjendust tuua (et ei teadnud, et tarvitas keelatud ainet – toim) ja siis veel kergema karistusega pääseda,» vahendab ERR Sport Stosuri sõnu.
«See on tähelepanuväärne, et selline vabandus läbi läheb. Minu arvates loob see tulevikuks väga halva pretsedendi, sportlased võivadki käed tõsta ja öelda, et polnud nende süü.»


description: Tartu Ülikooli korvpallimeeskonnal on lõppjärgus läbirääkimised USA päritolu 208 cm pika ääremängija Forrest Robinsoniga, kirjutas klubi koduleht. Uut pallurit oli Tartul hädasti vaja, sest meeskonda kimbutavad vigastused.

title: Video: Tartu Ülikool toob meeskonda Reinar Halliku stiilis pika

maintext:
1993. aastal sündinud Robinson on pärit Texasest ja mängis USA-s ülikooli ajal mitmes erinevas meeskonnas – alustas ta North Texas Mean Greeni ridades, kuid liikus teisel ülikooliaastal DePaul Blue Demonsi juurde.
Tema leivanumbriks olid juba ülikooliajal kolmepunktivisked, see näitaja pani ta ülikooli lõpetamise ajaks 37,8% visketäpsusega DePauli kõigi aegade tabelis üheksandal kohal. Üldine visketabavus oli Robinsonil 40,7%, sh vabavisked 82,1%, lauapalle korjas ta keskmiselt 2,3 mängust. Hooajal 2014/2015 olid kolm neljandikku tema visetest sooritatud just kolmesejoone tagant, Eesti korvpallipublikule tuttavatest mängijatest on sarnase stiiliga praegu Pärnus mängiv Reinar Hallik.
Möödunud hooaja veetis mees Küprose kõrgliigas seitsmendaks ehk eelviimaseks jäänud Omonia Nicosia meeskonnas, kus tegi kaasa 18 kohtumist, igas neist keskmiselt 31 minutit, viskas kolmeseid 40,5% täpsusega, viskas 12,6 punkti ja võttis 5 lauapalli. Tänavust hooaega alustas ta Tšiilis, kus mängis CDU Catolica ridades. Kolmest mängitud kohtumisest sai ta kirja keskmiselt 11,3 punkti ja 3,7 lauapalli.
«Seoses tähtsate euromängudega ja hetkel teadmatusega Venky Joisi tuleviku osas võtsime vastu otsuse tuua oma ridadesse täiendus. Kindlasti on Robinsoni näol tegu teist tüüpi mängijaga kui Venky Jois, aga ta on siiski oluline täiendus meie edurivisse. Loodame, et ta sulandub kiiresti meeskonda ning on meile suureks albiks,» sõnas mehe kohta lühidalt meeskonna peatreener Gert Kullamäe.
Robinson jõuab loodetavasti Tartusse lähipäevil ning hea õnne korral on laupäevases võõrsil kohtumises Pärnu Sadamaga juba ka platsi kõrval olemas. Kindlasti saavad huvilised aga uue mängumehe võimeid hinnata tuleval teisipäeval, kui Tartu Ülikool mängib kodus Oberwart Redwell-Gunnersiga.
Robinsoni mulluse hooaja parimad hetked:


description: Eesti jalgpallikoondise keskväljamaestro Konstantin Vassiljev tegi Poola kõrgliiga 14. voorus Bialystoki Jagiellonia eest Krakovi Cracovia vastu järjekordse imemängu, kui lõi juba oma hooaja kaheksanda värava ja sai kirja kaks resultatiivset söötu.

title: Video: Vassiljev skooris taas ja andis kaks väravasöötu

maintext:
Jagiellonia põhikoosseisus alustanud Vassiljev oli täpne 41. minutil, viies külalismeeskonna juhtima. Avapoolaeg 1:0 seisuga ka lõppes. 50. minutil viigistas Cracovia samuti penaltipunktilt seisu, kuid Eesti poolkaitsja ei olnud oma viimast sõna öelnud, kirjutas Soccernet.ee.
Nimelt leidis Vassiljev 73. ja 90. minutil hea sööduga oma kaaslased, kes Jagielloniale 3:1 võidu tõid. Esimesel lisaminutil vahetati ründav poolkaitsja puhkama.
Vassiljev on sel hooajal kirja saadud 8 värava ja 8 väravasööduga oma meeskonna ja kogu liiga enim tabamusi sepistanud mees. Tabelis on Jagiellonia 27 punktiga teine.
Mängu kokkuvõtet näeb siit!


description: Korvpalliliigas NBA sai täna ametlikuks tehing, kus Chicago Bulls hankis Milwaukee Bucksist mängujuhi Michael Carter-Williamsi ja andis vastu viskava agamängija Tony Snelli.

title: NBA kunagine parim uustulnuk anti taas ära, seekord Chicago Bullsi

maintext:
Milwaukeel oli hädasti viskava tagamängija positsioonile abi tarvis, sest septembri lõpus vigastas senine põhimees Khris Middleton tõsiselt reie tagalihast ja peab vahele jätma peaaegu terve hooaja. Pealegi ei hinnatud Carter-Williamsi enam nii kõrgelt kui 2015. aastal, kui ta Philadelphia 76ersist hangiti.
Philadelphia ridades valiti Carter-Williams 2014. aastal hooaja parimaks uustulnukaks. Mullu jäid Carter-Williamsi keskmisteks näitajateks 11,5 punkti, 5,1 lauapalli ja 5,2 resultatiivset söötu. Chicagos peab ta mänguaega jagama Rajon Rondo, Dwyane Wade'i ja Jimmy Butleriga, kes pole sarnaselt Carter-Williamsile kuigi head kaugviskajad.
24-aastane Snell viskas eelmisel hooajal keskmiselt 5,3 punkti ja võttis 3,1 lauapalli.


description: Tartus toimus eile poksivõistlus Kuldne olümpiakinnas ja kergekeskkaalus sai Kaupo Arro nelja raundi järel kohtunike üksmeelse otsusega jagu aserist Elmin Safarlist.

title: Kaupo Arro: ise ootasin nokauti, kuid targem oli mitte riskida

maintext: «Matš ei olnud kerge,» ütles Arro ETV spordisaatele. «Teada oli, et tegemist on pikema vastasega, kes üritab liikuda. Tegelikult sellega probleeme ei tekkinudki, sest sain ta kätte, kui selleks vajadus oli. Ise ootasin nokauti ja arvan, et see oleks ka tulnud, kui ma poleks oma käele haiget teinud. Targem oli mitte riskida.»


description: Eesti curlinguvõistkond mängis täna segavõistkondade MMil oma viimase kohtumise Walesiga ja kaotas punktidega 3:6.

title: Eesti koondis lõpetas curling’u MMi kaotusega

maintext:
Seega kogus Eesti segavõistkond Kaasanis toimuval MMil kolm võitu ja neli kaotust. Oma alagrupis saadi kaheksa võistkonna konkurentsis viies koht. Alagrupist pääses edasi ühegi kaotuseta alagrupi liider Saksamaa, kellele järgnesid Šveits ja Türgi.
Eesti Curlingu Liidu president Fred Randver sõnas, et kuna Eesti segavõistkonna jaoks oli tegemist alles esimese tiitlivõistlusega, võib tulemusega rahul olla. «Võistkonnal on käsil alles esimene täispikk hooaeg ning antud tulemusega oleme väga rahul. Eesti curling saab paremaks ainult seeläbi, mida rohkem on meil mängijaid, kes omavad suurvõistluste kogemust. See kogemus tuuakse Eestisse tagasi ning tänu sellele muutub ka meie siseriiklik konkurents aina tugevamaks,» sõnas Randver.
Eestit esindasid segavõistkondade maailmameistrivõistlustel Elise Nassar, Sten Andreas Ehrlich, Erika Tuvike ja kapten Kaarel Holm. Oma alagrupis kohtusid Eesti curlingumängijad Saksamaa, Šveitsi, Türgi, Sloveenia, Hollandi, Walesi ja Horvaatia esindustega.


description: Vahekord enne spordivõistlust võib Itaalias tehtud uuringu järgi sooritusele positiivselt mõjuda, kuid see ei tohi toimuda vähem kui kaks tundi enne võistlust.

title: Seks võib sooritusele kaasa aidata

maintext:
«Me ei leidnud mitte ühtegi tugevat tõendit sellele, et seksuaalne aktiivsus võiks sooritusele negatiivselt mõjuda. Tõendid näitavad, et tegelikult võib seks isegi sooritusele kaasa aidata,» rääkis Firenze ülikooli professor Laura Stefani.
Paljud treenerid kardavad, et vahekord enne spordivõistlust väsitab sportlasi ning seetõttu on nad neid keelanud. Itaalias tehtud teadustöö katseisikud olid maratonijooksjad ning parimaid tulemusi näitasid just need, kes olid öösel aktiivsemad.
Mitmed sportlased on avalikult tunnistanud, et nende hinnangul aitab seks sooritusele kaasa. Vabavõitleja Ronda Rousey’i on näiteks öelnud, et tema seksib enne matše nii palju kui võimalik, kuna see tõstvat naise kehas testosterooni taset.


description: Lionel Messi naasis Hispaania jalgpalli kõrgliiga eilses kohtumises vigastuspausilt ning vajas järjekordse rekordi ületamiseks vaid kolme minutit. Messi sekkus Barcelona ja Deportivo La Coruna vahelises kohtumises mängu 55. minutil ning oli täpne 58. minutil, tehes lõppseisuks 4:0.

title: Messi vajas järjekordse rekordi ületamiseks kõigest kolme minutit

maintext:
Selle tabamusega kerkis Messi ainuisikuliselt rekordiomanikuks, sest ta on nüüd löönud Hispaania kõrgliigas koduväljakul 180 väravat. Enne eilset jagas ta tipptulemust Athleticu legendi Telmo Zarraga. Võrdluseks on Messi suurim konkurent Cristiano Ronaldo löönud kodumängudes 150 väravat.
Messi nimel on ka Hispaania kõrgliiga kõigi aegade väravarekord (316 väravat 35 mänguga) ning väravasöötude rekord.


description: Kalev/Cramo korvpallimeeskond alustas Ühisliigat võõrsil saadud väärt võiduga Permi Parma üle. Seejuures suutis Kalev suruda peale oma tahtmise, hoolimata kodumeeskonda toetanud 6000 pealtvaatajast.

title: Kalev võitis uustulnuka lõvikoopas

maintext:
«Enne mängu hoiatas abitreener Martin Müürsepp, et Permis on kodumeeskonnal võimas toetus,» ütles Varrak pärast 86:72 võitu pressikonverentsil. «Meil olid mõned videod hooajaeelsetest mängudest, kuid sellegipoolest oli raske aimata, kuidas liiga uustulnuk mängib.» Varrak lisas, et kuigi Permil pole superstaare, on tegemist tugeva meeskonnaga.
Kalevi peatreeneri sõnul tegi nädal varem koduliigas Raplalt saadud kaotus kalevlasi ärevaks ning seepärast ei mindud mängule kuigi kindla tundega. Sama mõtet väljendas Varrak ka mängueelsetes intervjuudes. Võrdse avapoolaja järel pani Kalev aga teisel poolajal oma paremuse maksma.
Otsustav spurt tehti kolmanda veerandaja lõpus ning edu kasvatamist jätkati neljanda veerandaja alguses. Kalevi edu üheks aluseks oli vahetusmeeste panus. Pingilt mängu sekkunud mehed tõid kokku 40 punkti. Suurim korvikütt oli Demonte Harper 29 punktiga. Vitali Ljutitš lisas 16 ja Rain Veideman 11 silma.
Eesti meistriliiga mängus Raplaga rohkelt kriitikat teeninud Robert Upshaw sai seekord kuus punkti ja neli lauapalli, kuid vähetähtis pole see, et just tema platsil olles jäi Kalev 15 punktiga plussi.
Eesti meistriliigas sai aga avavoorus Kalevi alistanud Rapla lüüa TTÜ meeskonnalt 82:100. Mängu staariks oli viis kolmest tabanud ja kokku 28 punkti kogunud Sten Olmre. Laupäeval alistas Pärnu Sadam võõrsil TLÜ/Kalevi 88:80.


description: 6 – Mihkel Aksalu, Ken Kallaste, Ragnar Klavan, Taijo Teniste, Karol Mets, Aleksandr Dmitrijev, Siim Luts, Konstantin Vassiljev, Pavel Marin, Sergei Zenjov, Gert Kams, Ats Purje, Sergei Mošnikov.

title: Postimehe hinded Eesti koondislastele

maintext:
Eesti koondiselt ühtlane esitus. Keegi ei langenud otseselt ansamblist välja ning keegi ei tõusnud väga selgelt ka esile. Veidike rohkem paistsid ehk silma meeskonna liidrid Ragnar Klavan ja Konstantin Vassiljev, kes olid emotsionaalselt hästi mängus sees ja näitasid enda võitlusvaimuga teistele eeskuju.
Lõpuks maksid kätte kaks eksimust standardolukordades – markeerimata mees nurgalöögi järel ja ebaõnnestunult paigutatud müür. Kohtumise käigule vajutaski pitseri juba 2. minutil löödud värav ja seejärel kontrolliski Eesti justkui mängu kulgu – vallati palli ja oldi aktiivsemaks pooleks. Kreeka justkui ei mänginud hästi, kuid samas tehti piisavalt, et Eestil ei tekkinud väga ohtlikke olukordi. Parim võimalus värava löömiseks tekkis vahetusest sekkunud Purjel, kelle pealöök paarilt meetrilt tabas aga sisuliselt väravavahti. Sel hetkel oli seis aga juba Kreeka kasuks 2:0.
Kokkuvõttes Kreeka tegi Kreekat ehk kasutas ära kaks eestlaste eksimust. Ilusat ja ründavat jalgpalli näidanud Eestil lõi aga välja vana häda ehk palli valdamise väravaks realiseerimine.


description: Neidude U19 koondis alustas täna EM-valikturniiri, kui avamängus võõrustati Šveitsi. Eestlannad kaotasid kohtumise 0:5.

title: U19 jalgpallikoondis pidi tunnistama Šveitsi paremust

maintext:
Avapoolajal suudeti vastaseid väga pikalt nulli peal hoida, kui Šveitsi rohked rünnakud lõppesid, kas möödalöökide või väravavahi Mari-Ann Ploompuu heade tõrjetega. Kahjuks suutis Šveits aga minut enne esimese poolaja lõppu siiski palli väravasse toimetada.
«Kahju, et ühe värava riietusruumi kaasa võtsime. Poolajal rääkisime nendest probleemidest, mis esimesel poolajal olid ja proovisime neid parandada. Vastaste formatsioon tekitas meile palju raskusi. Keskendusime sellele, kuidas nende ääreründajaid kinni saada, aga kahjuks jäime sellega hätta ja teisel poolajal jäime neile ka füüsiliselt alla,» rääkis koondise abitreener Aleksandra Ševoldajeva.
Teisel poolajal jätkasid šveitslannad tugevat survet Eesti väravale ning said kirja veel neli tabamust.
Alagrupi teises mängus kohtusid Tšehhi ja Horvaatia koondised, kus Tšehhi näitas head klassi ning võitis mängu 7:0.
Eesti asub avakohtumiste järel kolmandal kohal ning järgmisena mängitakse neljapäeval, 20. oktoobril hetkel liidrikohta hoidva Tšehhiga.


description: Eesti võrkpallikoondis võitis täna kodus 3:0 Lätit (20, 19, 16) ja kindlustas sellega koha järgmise aasta Euroopa meistrivõistlustele. Koondise libero Rait Rikberg tänas Tondiraba halli kogunenud publikut ja ütles, et võitjas täna kahtlust ei tekkinud.

title: Rait Rikberg kiitis publikut: väga fantastiline oli mängida

maintext:
«Väga fantastiline oli mängida!» kiitis Rikberg publikut, keda oli Tondiraba halli kogunenud 5861 inimest. «Ega publik ongi ju see, kelle pärast me teeme seda. Me ei tee seda seetõttu, et mulle jubedalt meeldiks trenni teha või jõusaalis raskuseid tõsta. Rahvas on ikka see, kellelt me saame selle fiilingu ja kelle pärast me seda teeme,» rääkis Rikberg.
Koondise esituse kohta tunnistas Rikberg, et täna mängisid kõik väga hästi, kuid eelmisel nädalal Lätis saadud 3:2 võidumängus oldi paraku ebastabiilsed. «Suhteliselt lihtne mäng oli täna. Alguses saime kohe hästi minema ja esimese geimi keskel tegime vajaliku spurdi. Oma asjadest pidasime täna väga hästi kinni ja ei tekkinud kordagi tunnet, et võiksime kaotada geimi, rääkimata mängust. Olime ise väga hästi mänguks valmis, lätlased vist ei olnud nii hästi,» rääkis Rikberg.
«Eelmine mäng kimbutasid meid selle aasta mured ehk meie mäng käib väga üles-alla. Ühel hetkel mängime nagu kulda, teisel hetkel teeme geimi alguses paar rumalat viga, oleme 2:5 taga, laseme pead veidi norgu ja siis ongi rong juba läinud. Aga täna olime kõik ühtlaselt head,» lisas koondise libero.


description: Eesti võrkpallikoondis võitis Euroopa meistrivõistluste kvalifikatsiooniturniiri play-offi avamängus võõral väljakul 3:2 Lätit. Kordumatš toimub 9. oktoobril Tondiraba jäähallis. Robert Tähe sõnul oli täna tunda, et vahepeal kehvemaid esitusi teinud Eesti koondis hakkab taas oma vana head mängu leidma.

title: Täht videointervjuus: vana Eesti koondis hakkab tagasi tulema

maintext:
Kuigi viiendas geimis tõi otsustavad punktid just Täht, siis tegelikult oli ka tema mängus keeruline hetk. «Raske on öelda, miks teise geimi alguses mäng ei sujunud. Võib-olla muutusin veidi liiga enesekindlaks. See on see sama vana joru, et kui esimene geim tuleb lihtsalt ära, siis ei tohi lasta lõdvemaks. Võib-olla alateadlikult hakkasin end liiga hästi tundma,» rääkis Täht. «Kaitse poole pealt võib öelda, et vana Eesti koondis on tagasi. Esimeses ja kolmandas geimis oli ka rünnakul vana Eesti tagasi.»
Nüüd seisab ees kordusmatš, mis toimub 9. oktooobril Tallinnas. Euroopa meistrivõistlustele pääseb koondis, kes kogub kahe mängu summas rohkem punkte. 3:0 ja 3:1 edu annab võitjale kolm ja kaotajale null punkti, 3:2 edu võitjale kaks ja kaotajale ühe. Kui kahe mängu saldo on meeskondadel võrdne, selgitab edasipääseja 15 punktini mängitav kuldne geim.


description: Paar nädalat tagasi positiivse dopinguproovi järel meediale selgitusi jaganud Norra suusastaar Therese Johaug astub täna kodumaal taas ajakirjanike ette.

title: Dopinguga põrunud Therese Johaug asub taas selgitusi jagama

maintext:
Norra ajakirjandus ajab endiselt meeleheitlikult taga viimast kui üht detaili suusatähe Therese Johaugi dopinguloos. Selle käigus kerkib üles rohkem uusi küsimusi kui vastuseid, kirjutab Iltalehti.
Norralasi kritiseerinud Rootsi ajakirjanikule tehti tapmisähvardus
Rootsi ajakirjanik Lasse Anrell on alati võtnud sõna dopingut puudutavates küsimustes. Ka nüüd on tema sulest ilmunud teravaid kirjutusi Therese Johaugi ja Martin Johnsrud Sundby kohta ning see on norralased endast välja ajanud. Üks suusafänn läks koguni nii kaugele, et lubas Anrellil pea maha võtta.
Kas dopingukütid on Marit Björgeni täiesti ära unustanud?
Norra suusatamist puudutav dopinguskandaal on Skandinaavia meedias jätkuvalt kuum teema. Kui mõne aja eest selgus, et enne positiivse dopinguproovi andmist ei kontrollitud Therese Johaugi koguni 129 päeva jooksul, siis nüüd avaldas tema koondisekaaslane Marit Björgen, et temalt võeti proovid viimati märtsis.
Neetud Trofodermin: Johaugile saatuslikuks saanud kreem lõpetas itaallase karjääri
Suusatähe Therese Johaugi dopinguskandaalist jätkuvalt raputatud Norra ajakirjandus võttis ühendust Itaalia jalgratturi Stefano Agostiniga, kes andis 2013. aastal samuti klostebooli sisaldanud positiivse dopinguproovi ja sai 15 kuu pikkuse võistluskeelu. Huvitaval kombel selgitas ka Agostini keelatud aine sattumist peaaegu samal moel nagu Johaug – süüdi olevat olnud seesama kurikuulus nahakreem Trofodermin, mida tarvitas Johaug.
Itaalia arstid: Johaug ajab häma, mitte keegi ei määri seda kreemi huultele
Norra telekanal TV2 käis Itaalias uurimas, kas nende suusatähe Therese Johaugi selgitused, nagu oleks keelatud aine klostebool sattunud tema organismi Trofodermini kreemi kasutades, võivad tõele vastata. Itaallaste seisukohad ei tõota Johaugile head, vahendab Ilta-Sanomat.
Ohtrast seksist surnud kaksikuni – sportlaste pöörased põhjendused positiivsetele dopinguproovidele
Põletusvastane kreem? Aga kuidas oleks hoopis surnud kaksikuga? Norra suusatähe Therese Johaugi väide äsjase positiivse dopinguproovi põhjuste kohta pole kaugeltki spordiajaloo kõige uskumatum selgitus. Dopingukaristusest pääsemiseks on aastate jooksul välja mõeldud palju pöörasemaidki jutte – iseasi, kas see ka võistluskeelust päästab.
Johaugile määrati esialgne võistluskeeld
Norra Antidoping määras septembris positiivse dopinguproovi andnud Therese Johaugile kahekuulise esialgse võistluskeelu. Kui tavaliselt määratakse esialgne võistluskeeld vahetult pärast positiivse dopingiproovi andmist, siis Johaugi puhul selle otsusega viivitati.


description: Jalgpalli Eesti meistriliiga eelviimasele ehk 35. voorule tõmbavad laupäeva õhtul joone alla Tartu Tammeka ja tiitlipretendent Nõmme Kalju. Kohtumine algab Tartus Tamme staadionil kell 19.00 ja Postimees toob selle otsepildis vaatajateni, ülekannet kommenteerib Kristjan Jaak Kangur.

title: Jalgpalli otsepilt: Tammeka püüab Tiiriku lahkumismängus Kaljut kurvastada

maintext:
POSTIMEHE TELEMÄNG
Tartu Tammeka - Nõmme Kalju
Laupäeval 29. oktoobril kell 19.00 Tartus Tamme staadionil
Laupäeval õhtul on Tamme staadionil põhjust endast kõik anda nii kohaliku Tammeka kui ka külla sõitva Nõmme Kalju jalgpalluritel. Ülikoolilinna mehed pingutavad viimast kodumängu pidava legendi Kristjan Tiiriku nimel, Kalju meeskond soovib aga jätkata heitlust meistritiitli pärast. Kumb jääb peale?
34-aastane Tiirik debüteeris Tammeka särgis 2001. aastal, mil Tartu klubi mängis II liigas. 2004. aastal võitis Tammeka Tiiriku eestvedamisel Esiliiga ja tõusis Eesti tippseltskonda. Vahepeal lühikest aega Narva Transi ja JK Luunja eest mänginud mees on aastate jooksul kogunud tuntust suurepäraste karistuslöökidega. Käesolev hooaeg on Tiirikule Premium liigas viimane, pärast seda keskendub ta täielikult tööle Tammeka klubis.
«Kutsun kõiki inimesi vaatama, kuidas Eesti jalgpalliareenilt lahkub selline korüfee nagu Kristjan Tiirik. Teeme võistkonnana kõik, et Tiiriku viimane kodumäng Tamme staadionil oleks meeldejääv ja legendaarne,» lausus Tammeka peatreener Indrek Koser.
Tiirik ise kommenteeris olukorda järgmiselt: «Mängida viimast korda Tammeka särgis esindusmeeskonna eest Tamme staadioni peaväljakul – kindlasti on see emotsionaalselt eriline tunne. Viimane mäng Sillamäe vastu näitas, et võistkonna häälestatus on hea ning kindlasti sellelt foonilt läheme Kalju vastu lahingut andma. Tean, et võistkond on valmis ning jätab väljakule kõik, mis tähendab, et Kaljul siit midagi lihtsat oodata ei tasu. Loodetavasti tuleb mängule palju publikut! Kui kellelgi on plaanis lilli tuua, siis selle võiks asendada omapoolse panusega annetuskasti, annetused lähevad Sepa Jalgpallikeskuse viimase soojaku valmimise jaoks.»
Kalju poolelt võttis lühidalt sõna abitreener Getulio Aurelio: «Loodan, et Tammeka vastu oleme emotsionaalselt laetud, et pakkuda meie fantastilistele toetajatele nauditavat jalgpalli.» Kalju mängijatest lisas Karl Mööl: «Kui me võimalusi paremini realiseerima ei hakka, siis me meistriks ei tule. Alustada tuleb Tartus. Kõik teavad, kui tähtsad viimased mängud on.»
Tammeka poolel on mängukeelu all keskkaitsja Kaarel Kiidron ja keskpoolkaitsja Tauno Tekko, Kaljul aga keskkaitsja Henrik Pürg.


description: Võrkpalli Balti liigas asub laupäeval oma selle hooaja esimest võitu jahtima TTÜ võrkpallimeeskond. Üliõpilaste vastaseks on Jekabpils Luši.

title: Postimehe otsepilt: võiduta TTÜ tahab silma pähe

maintext:
TTÜ on sel hooajal pidanud seni Balti liigas ühe kohtumise ning selle kaotanud (tabelis annab see neile viimase ehk 14. koha).
Jekabpils on samal ajal pidanud kaks matši, millest on ühe võitnud ja ühe kaotanud. Punkte on neil 4 ja tabelis koht 5.
Postimees.ee näitab laupäeval kell 17.00 TTÜ Spordihoones algavat kohtumist otsepildis.


description: 2015. aasta odaviske maailmameister ning Rio olümpiamängude hõbemedalist Julius Yego tegi autoga karmi avarii, kuid pääses õnneks endalegi üllatuseks surmasuust.

title: Fotod: odaviske maailmameister pääses endalegi üllatuseks karmist avariist eluga

maintext:
Yego sõitis oma kodumaal Keenias uhiuue Toyota Pradoga, kuid ei suutnud ööpimeduses autot valitseda. Mees viidi pärast õnnetust koheselt haiglasse ning praegu on tema seisund stabiilne. Kuigi haigla töötajad on keeldunud meediaga rääkimast, postitas Yego sotsiaalmeediasse oma fännidele maharahustava sõnumi.
«Jumal on olemas ning ta on suurepärane. Inimesed, minuga on kõik korras. Ma ei suuda uskuda, et olen elus. Minu seisund on stabiilne,» kirjutas Yego.
Keenia kergejõustikukoondise liikmed käisid Yegot haiglas vaatamas. Pekingis 1500 meetri jooksus olümpiakulla võitnud Asbel Kipropi sõnul oli möödunud nädal Keenia sportlastele raske. «Nii rumal nädal. Kaks päeva pärast Andrew Rotich õnnetust osales Julius Yego autoavariis. Jumal kaitsku meid kõiki. Yegoga on kõik korras ning arstid soovitavad tal puhata.»


description: Täna lõppenud Kataloonia MM-rallil neljanda järjestikuse maailmameistritiitli kindlustanud prantslane Sebastien Ogier kerkis kõigi aegade tabelis Juha Kankkuneni ja Tommi Mäkineni kõrvale. Mõlemal soomlasel on samuti neli tiitlit, eespool seisab üheksa tiitliga vaid Sebastien Loeb.

title: Postimehe galerii: suurte soomlaste kõrvale tõusnud Ogier kallati šampusega üle

maintext: Kuna Kankkunen võitis oma neli tiitlit 1986., 1987., 1991. ja 1993. aastal, on Ogier nüüd Loebi ja Mäkineni kõrval kolmas mees, kes suutnud neli aastat järjest MM-sarja kokkuvõttes löömatuna püsida. Mäkinen tegi sama aastatel 1996-99, Loeb võitis aga kõik oma üheksa tiitlit järjest ehk aastatel 2004-12.


description: Müncheni Bayernis mängiv 19-aastane Renato Sanches nimetati Euroopa parimaks noormängijaks, kes edestas auhinna võitmisel Manchester Unitedi 18-aastast tulevikutähte Marcus Rashfordi.

title: EMil säranud portugallane valiti Euroopa parimaks noormängijaks

maintext:
Iga aasta välja antavale auhinnale kandideerivad Euroopa kõige säravamad alla 21-aastased jalgpallurid. Tänavu osutus võitjaks Sanches, kes võitis suvel Portugaliga EMi ning siirdus 30 miljoni euro eest Müncheni Bayernisse. Varasemalt on sama auhinna võitnud näiteks Wayne Rooney, Mario Balotelli ja Paul Pogba.
Sanches on esimene portugallane, kes selle auhinna võitnud on. Pragune Portugali superstaar Cristiano Ronaldo jäi omal ajal Wayne Rooney järel teiseks. «See auhind on väga tähendusrikas, kuid ma olen kahe jalaga maa peal. Mul on veel palju õppida,» sõnas Sanches, kes andis ka ühe lubaduse.
«Müncheni Bayern võidab Meistrite liiga. Siin ei ole kahtlustki, me oleme planeedi kõige tugevam meeskond,» ütles Sanches. Mullu võitis selle auhinna Manchester Unitedi ründaja Anthony Martial.


description: NBA üks paremaid noori korvpallureid Kristaps Porzingis sõlmis sponsorlepingu Saksamaa sporditarvete brändi Adidasega. Sõltuvalt sellest, kui edukalt 221 cm pikkusel lätlasel New York Knicksi särgis läheb, hakkab ta aastas Adidaselt saama kolm kuni kuus miljonit dollarit aastas.

title: Läti imemehe uus leping teeb silmad ette kõikidele eurooplastele

maintext:
Ükski eurooplasest korvpallur pole varem nii tulusale «ketsilepingule» alla kirjutanud. Seni oli Porzingisel diil Nike'iga, kes maksis talle eelneval neljal aastal kokku 100 000 dollarit. Nike'il on õigus kuni oktoobri keskpaigani pakkuda Porzingisele samu tingimusi, aga USA firma seda võimalust suure tõenäosusega ei kasuta.
Kuigi üldiselt ei kipu korvpallifännid suurte äärte ja tsentrite jalatseid eriti ostma, siis Adidas loodab, et Porzingisest saab positiivne erand. Tema kasuks töötavad New Yorgis mängimine, hea inglise keel, huumorisoon ja suhtlemisoskus. Särgimüügi edetabelis lõpetas ta oma esimese NBA hooaja koguni neljandana. «Päris» enda korvpallijalatsi saamiseks peab Porzingis siiski kõvasti vaeva nägema, näiteks on lepingus üheks tingimuseks pääsemine NBA Tähtede mängu algviisikusse.
Vähe sellest, et Porzingise sponsorraha teeb silmad ette kõikidele Euroopa staaridele (Dirk Nowitzki, Pau Gasol, Tony Parker), on lätlase äsja sõlmitud leping samast klassist selliste NBA staaridega nagu Russell Westbrook, Blake Griffin ja Paul George. Sellest enam teenivad vaid Stephen Curry, LeBron Jamesi ja Kevin Duranti sugused megatähed.


description: Hiljuti kirjutas Eesti Ekspress, et omal ajal tekkis Henrik Ojamaal ja Raio Piirojal koondise treeningul tõsine konflikt. Ekspress väitis, et probleem tekkis, kuna Ojamaa ei allunud väidetavalt treeneri korraldustele.

title: Mis juhtus trennis Ojamaa ja Piiroja vahel?

maintext:
Postimees uuris mängumehelt, kas toona midagi säärast oli?
«Meil oli Raioga ühes trennis konflikt, mida on ilmselt iga jalgpalliga tegelenud inimene kogenud. Emotsioonid on trennis kõrged ja tuleb omavaheline vaidlemine või rüselemine. Pärast trenni oli see unustatud. Kui ma ei eksi, siis juhtus see 2013. aastal enne mängu Türgiga,» sõnas Ojamaa.


description: Hispaania jalgpalli kõrgliigas kaotas Barcelona meeskond võõral väljakul 3:4 Celta Vigole ja andis käest võimaluse tõusta tabeli tippu.

title: Piinlik: Barcelona staarid hävisid koduliigas Celta Vigole

maintext:
Celta Vigo oli avapoolajal ootamatult võimas ning 33. minutiks juhiti juba 3:0. Ühe värava lõid Poine Sisto ja Iago Aspas, korra saatis palli oma väravasse Jeremy Mathieu. Teisel poolajal suutsid Gerard Pique ja Neymar vahe 2:3-le vähendada, kuid 77. minutil kasvatas Pablo Hernandez taas kodumeeskonna edu. 87. minutil lõi Pique veel ühe tabamuse tagasi, kuid rohkemaks Barcelonal jõudu polnud.
Seitsme vooru järel juhib Hispaania meistriliigat 15 punkti kogunud Madridi Atletico, samade punktidega on teisel kohal Madridi Real. Kolmas on Sevilla (14 punkti) ja neljas Barcelona (13).
Neymar / Scanpix
Neymar ja Luis Suarez / Scanpix


description: Saksamaal Esteringil lõppesid Euroopa meistrivõistlused rallikrossis, kus Super1600 klassis olid omad lootused ka eestlastel.

title: Saluri sai rallikrossi EM-sarja hooaja viimasel etapil üheksanda koha

maintext:
Parimate väljavaadetega alustas otsustavat päeva Siim Saluri, kellel oli olid head võimalused finaali pääseda. Otsustavaks sai eelsõitude neljas voor, kus Saluri start ebaõnnestus ja vaatamata pingutustele tuli alles 11. tulemus.
Miinimumplaan oli sellega täidetud ja pääs poolfinaali käes. «Olen viimasel ajal vähe võistelnud ja sellest ka ebastabiilsed stardid,» ütles Saluri. «Rallikrossis on need määravad ja kui eelsõitudes annab veel midagi ära teha, siis hiljem läheb raskeks. Kahjuks andis see poolfinaali stardiks mulle kolmanda rea ja sealt enam välja ei rabele.»
Kuidagi ei vedanud Janno Liguril, kellel oli vaja kaitsta üldarvestuse viiendat kohta. Heale plaanile tõmbas kriipsu roolilati purunemine ja nii tuli otsustaval etapil leppida 16. kohaga.
Poolfinaalis tegi Saluri tegelikult hea sõidu, püsis lõpuni liidritega koos, aga kuna keegi riske ei võtnud, siis lõpetati ühes rivis ja nii jäi finaaliuks suletuks. Viimaselt etapilt läks talle kirja üheksas koht, mis tõstis Saluri hooaja kokkuvõtteks 15. kohale. Janno Liguri laeks jäi kaheksas koht.
«Päris kindlasti jäi hooaja jooksul starte väheks ja see mõjus stabiilsusele. Üldkohaga võib ju rahule jääda, aga hea võimalus oli hooaeg finaaliheitlusega lõpetada,» rääkis Saluri. «Nüüd jääb see järgmiseks aastaks. Ega ma jonni ei jäta, Super1600 klassi auto mulle sobib, kogemusi ka juba on - nii et tuleb pingutada.»
Euroopa meistriks tuli ungarlane Krisztian Szabo, kes vaid ühe puntiga edestas Ulrik Linnemanni. Taanlasele tähendas see juba neljandat aastat järjest hõbedaga leppimist. Kolmas oli viimase etapi võitja, leedulane Kasparas Novickas.


description:
Jaapani vormel-1 etapi võitis Mercedese piloot Nico Rosberg, kes edestas Max Verstappenit (Red Bull) ja tiimikaaslast Lewis Hamiltoni. Esimeselt kohalt startinud Rosbergi võistlus kulges turvaliselt ja rahulikult, ent tema kõrvalt rajale läinud Hamilton langes stardis koguni kaheksandaks. Kõigist teistest sai valitsev maailmameister mööda, aga lisaks Rosbergile jäi napilt ette ka Verstappen.

Neli etappi enne hooaja lõppu on Rosbergi edu Hamiltoni ees juba 33 punkti, kolmandal kohal on Daniel Ricciardo (Red Bull), kes jääb Rosbergist maha 101 punktiga. Järgmine etapp peetakse kahe nädala pärast USA-s Austini ringrajal.

title: Rosberg võitis ka Jaapanis ja suurendas Hamiltoniga veelgi vahet

maintext:
Tänase vormel-1 sarja Jaapani GP kolmandana lõpetanud valitsev maailmameister Lewis Hamilton kaotab nüüd kokkuvõttes tiimikaaslasele Nico Rosbergile 33 punktiga. Hamiltoni lootused punkte tagasi võita nurjas väga halb start, kui ta langes teiselt kohalt kaheksandaks.
Mercdese vormel-1 tiim kindlustas konstruktorite karikavõidu juba neli etappi enne hooaja lõppu. Nico Rosbergi võit ja Lewis Hamiltoni kolmas koht tänasel Jaapani GP-l tähendasid, et Red Bullil pole võimalik Mercedest enam püüda.
Hamilton keeldus küsimustele vastamast ja lahkus pressikonverentsilt
Mercedese vormelimeeskond korraldas Jaapani GP kvalifikatsiooni järel pressikonverentsi, kuid nende piloot Lewis Hamilton keeldus seal ajakirjanike küsimustele vastamast.
Rosbergi ja Hamiltoni jäi Suzukas lahutama vaid 13 tuhandiksekundit
Sel nädalavahetusel sõidetava Jaapani vormel-1 etapi kõigil kolmel vabatreeningul sai parima aja kirja punktitabeli liider Nico Rosberg Mercedesel. Sakslane oli parim ka kvalifikatsioonis, edestades meeskonnakaaslast Lewis Hamiltoni vaid 0,013 sekundiga. Teisest reast stardivad pühapäeval Ferrari sõitjad Kimi Räikkönen ja Sebastian Vettel ning kolmandast Red Bulli mehed Max Verstappen ja Daniel Ricciardo.
Rosberg näitab jätkuvalt konkurentidest paremat kiirust
Vormel-1 Jaapani GP teise vabatreeningu kiireim oli taas Mercedesel kihutav Nico Rosberg, kes edestas meeskonnakaaslast Lewis Hamiltoni 0,072 sekundiga. Esimesel treeningul oli Rosbergi edu 0,215 sekundit.
Jaapanis alustas kõige kiiremini Nico Rosberg
Sellel nädalavahetusel sõidetava vormel-1 Jaapani GP esimesel vabatreeningul näitasid parimat aega Mercedese piloodid. Nico Rosberg edestas Lewis Hamiltoni 0,215 sekundiga.
Konkurentide võimalus? Mercedes vähendab Jaapani GPl mootorite võimsust
Mercedese F1 meeskond alandab sel nädalavahetusel Jaapanis sõidetavaks vormel-1 etapiks mootorite jõudlust.
Hamiltoni mured: kuutõbiste vandenõu, kõrgem jõud ja kuulikindlus
Kas vandenõu või ebaõnn? Nii küsis Lewis Hamilton, kui oli nädalavahetusel liidrikohal olles katkestanud Malaisia vormel-1 etapi, vihjates, nagu oleks tema auto pidevate rikete taga mingi muu jõud. Tema sõnad kütavad kirgi mitu päeva hiljemgi. Mercedes pole Hamiltoni katkestamise põhjust siiani leidnud* ning viis etappi enne hooaja lõppu peab britt kolmanda järjestikuse tiitli võitmiseks kurja vaeva nägema.
Jumal ja hädised mootorid kiusavad Hamiltoni
Kaks korda järjest vormel-1 sarja maailmameistriks tulnud Lewis Hamilton on pahane. Briti tiitlivõimalused kahanesid eilse Malaisia etapiga märkimisväärselt ja sugugi mitte tema enda süül. Liidrikohal sõites ütles Hamiltoni Mercedese mootor üles ja nüüd jääb ta tiimikaaslasest Nico Rosbergist viis sõitu enne hooaja lõppu maha 23 punktiga.
Vettel sai Rosbergile otsa sõitmise eest karistada
Malaisia vormel-1 etapi esimeses kurvis toimus kohe avarii, kui Ferrari rooli keerav Sebastian Vettel sõitis otsa Mercedese piloodile Nico Rosbergile. Pärast võistlust leidsid kohtunikud, et Vettel oligi kokkupõrkes süüdi ning talle määrati seetõttu ka karistus.
Sündmusterohke Malaisia GP võitis Ricciardo, Hamilton katkestas mootoriprobleemide tõttu
Malaisia GPl suutis esimesena finišijoone ületada Red Bulli sõitja Daniel Ricciardo, kaksikvõidu kindlustas Red Bullidele Max Verstappen. Stardis spinni tõttu viimaseks langenud Nico Rosberg (Mercedes) tuli lõpuks kolmandaks, valitseva maailmameistri Lewis Hamiltoni Mercedese mootor läks liidripositsioonil olles põlema ning ta katkestas.


description: Vormel-1 sarja juhtkond otsustas neli etappi enne hooaja lõppu karmistada reegleid, mis puudutavad möödasõite ja nende takistamist. Suuresti Red Bulli sõitja Max Verstappeni ulja sõidumaneeri tõttu on nüüd oma kohta kaitsval sõitjal keelatud pidurdusmaal suunda muuta, vahendab BBC.

title: Verstappeni tulipäisus sundis vormel-1 sarja juhte reegleid karmistama

maintext:
Hollandlane on tänavu mitu korda kaasvõistlejate pahameele ära teeninud, sest takistab möödumist üsna agressiivselt. FIA võidusõidudirektor Charlie Whiting pidi ka USA etapi eel kuulma konkurentide kurtmist, et Verstappen põhjustab sel moel jätkates peagi suure avarii. Sestap otsustatigi, et seesugused liigutused on nüüdsest keelatud.
Ungaris ja Belgias kaitses Verstappen oma kohta agressiivselt Ferrari sõitja Kimi Räikköneni, viimasel etapil Suzukas aga Mercedesel kihutava Lewis Hamiltoni vastu. Kui Hamilton pidi Suzukas Verstappeni manöövrite tõttu šikaani otseks sõitma, andis Mercedese tiim hollandlase käitumise osas sisse ka protesti, kuid võttis selle siis Hamiltoni enda palvel tagasi.
Sõitjatele valmistavad Verstappeni tegutsemise puhul meelehärmi kaks asja – esiteks pidurdusmaal suuna muutmine ning teiseks «oota-ja-reageeri» võtted ehk hollandlase komme vaadata, kummalt poolt konkurent mööduma hakkab, ning alles seejärel teda blokeerida. Paljude sõitjate arvates on tegu väga ohtliku sõidustiiliga, mis jätab neile kokkupõrke vältimiseks väga vähe võimalusi.
Seni on Whiting kahel korral Verstappeniga nelja silma all vestelnud, kuid samas tunnistanud, et hollandlane pole otseselt ühegi reegli vastu eksinud. Kasvav rahulolematus sundis teda nüüd siiski teiste sõitjate survele järele andma. Sõitjate ühenduse juht, neljakordne maailmameister Sebastian Vettel sõnas, et tegelikult on asi väga lihtne.
«Kui mina vormel-1 sarjaga liitusin, oli kirjutamata reegel, et niimoodi möödasõitu ei takistata. Viimasel ajal on rajal tekkinud olukordi, kus sõitja pääseb puhtalt. Nii et seni on sõnum ühene – kõik võivad nii teha. See on vale ja nagu me äsja omavahel arutasime, on õnnetus vaid aja küsimus. Seetõttu arvan, et tegemist on hea otsusega,» kiitis sakslane reeglite täpsustamise heaks.
Verstappen ise võttis otsuse vastu rahulikult. «On nagu on. Hea, kui on selgelt paika pandud, mida võib teha ja mida mitte. Mina sõidan vaid võidu, eks siis ole näha, kuidas mul õnnestub vajadusel kohta kaitsta ja kuidas see võidusõitu mõjutab,» sõnas 19-aastane hollandlane.


description: Norra TV2 avalikustas eile uudise, et Kristina Šmigun-Vähi juhtumit seoses 2006. aasta Torino olümpia dopinguproovide järeltestimisega hakatakse arutama alanud nädalal rahvusvahelises spordiarbitraažis (CAS). Väite taga seisab Maailma Antidopinguagentuuri (WADA) sportlaskomisjoni juht Beckie Scott, samuti endine tippsuusataja. Kui ühel päeval peaks Šmigun-Vähi juhtumis selgus saabuma, siis avaldatakse ka teiste Torino olümpia dopinguproovide järeltestide tulemused.

title: Šmigun-Vähi juhtumi tõttu peab oma saatust veel ootama ligi 500 sportlast

maintext:
Sel aastal on avaldatud hulgaliselt 2008. aasta Pekingi ja 2012. aasta Londoni suveolümpiamängudel võetud dopinguproovide järeltestide tulemusi. Avastatud on ka mitmeid patuseid, kes on seejärel oma medalitest ilma jäänud, kirjutab portaal Inside the Games.
Samal ajal on uuesti testitud ka ligi 500 dopinguproovi (täpsemalt 489) 2006. aasta Torino taliolümpialt. Rahvusvaheline Olümpiakomitee teatas jaanuaris, et selline järelkontroll on läbi viidud ja tulemused avaldatakse esimesel võimalusel.
Seni ei olegi avaldatud ühtegi infokildu seoses 2006. aasta olümpiamängude dopinguproovide järeltestimisega ja tulemuste avaldamist on kinni hoidnud just Šmigun-Vähi juhtum.
Seni ei olegi avaldatud ühtegi infokildu seoses 2006. aasta olümpia dopinguproovide järeltestimisega ja tulemuste avaldamist on kinni hoidnud just Šmigun-Vähi juhtum.
Seni on igalt poolt olnud kuulda vaikimist ning asja lähedalt uurinute sõnul püsib vaikus, kuna igasugune info jagamine võib juhtumi juriidiliselt kokku kukutada.
Seni on ametlikult Torino olümpiamängudel olnud üks dopingupatune – naiste 15 km laskesuusatamise distantsil hõbemedali võitnud Olga Põljova jäi vahele juba Torino mängude ajal. Kaheaastase võistluskeelu järel võitis ta kuldse medali 2010. aasta Vancouveri mängudelt.
Mille üle Šmigun-Vähi puhul üldse vaidlus käib?
Teada on vaid kohe alguses avalikuks saanud faktid. Jutt käib 2006. aasta Torino olümpial – just seal võitis Šmigun-Vähi oma kaks olümpiakulda – võetud proovi järelanalüüsimisega, mis olevat andnud positiivse tulemuse. Suusataja ise nimetas seda avalikus pöördumises halvaks analüütiliseks leiuks.
Kindlalt on teada, et Šmigun-Vähi jaoks halb näit leiti A-proovist. B-proovi avamise ja analüüsimise kohta liigub seni vastuoluline info. Kuluaarides on räägitud, et seegi näitas positiivset tulemust, kuid samas on liikvel ka versioon, et B-proovi pole seni analüüsitud. Kui nii, siis pole võimalik rääkida kinnitatud positiivsest proovist.


description: Korvpalli Euroliigas alistas Vitoria Baskonia põnevusmängus Madridi Reali 91:87. Ainsana pole Euroliigas kaotust kirja saanud Moskva CSKA ning Istanbuli Fenerbahce.

title: Vitoria alistas vägevas mängus seni kaotusteta Madridi Reali

maintext:
Madridi Real polnud tänavusel hooajal Hispaania liigas ega Euroliigas veel kaotuskibedust tundud. Kuigi Vitoria võitis avaveerandi koguni 32:19, mängiti edu peagi maha ning neli ja pool minutit enne kohtumise lõppu oli Madridi Real 81:73 peal.
Tänu Jaka Blazici kolmesele suutis Vitoria minut enne mängu lõppu kahega juhtima minna. Mängu otsustanud kolmese tabas Blazic kümme sekundit enne lõpusireeni. Blazic oligi võitjate resultatiivseim 21 silmaga, Johannes Voigtmann lisas 18 ja Tornike Shengelia 14 punkti. Reali parim oli 16 silma toonud Gustavo Ayon.
Reali sai Euroliigas kahe võidu kõrvale esimese kaotuse, Vitorial on nüüd kolmest mängust samuti kaks võitu ja kaotus.
Täiseduga jätkab Euroliigat Moskva CSKA, kes sai kirja oma kolmanda võidu, alistades Istanbuli Anadolu Efesi 93:87. Venemaa klubi parim oli eelmise hooaja MVP Nando de Colo, kes viskas 26 punkti. Istanbuli klubi on kõik kolm mängu Euroliigas kaotanud.
Kaasani Unics oli 94:87 parem Istanbuli Darussafaka Dogusest, Pireuse Olympiakos alistas 91:81 Milano Emporio Armani. Vaata Euroliiga tabeliseisu siit.


description: Eelmisel aastal Eesti parimaks treeneriks valitud Alar Seimi käe all harjutab alates kevadest ka Eliise Peterson. Täna tegi ta XXIX Tartumaa Suurmeistrite karikavõistlusel ka enda esimese võistluse tõstjana, kui ta sai võistluskaalus +75 kirja koondtulemuse 160 kg. Kokkuvõttes andis see ka esikoha.

title: Fotod: Alar Seimi käe all treenima asunud Eliise Peterson tegi avavõistluse

maintext:
Looduselt antud eeldused ja palju tööd: Alar Seim vormib nüüd ka eestlannast tipptõstjat
Mullu Eesti parimaks treeneriks valitud Alar Seimi juhendamisel rassib nüüd iga päev trennis kuus sportlast. See on ka maksimaalne piir ja selle koosseisuga soovitakse teineteist innustades suuremate eesmärkideni jõuda. Viimane liituja on 24-aastane Eliise Peterson, kes soovib oma head eeldused ja varasema sportliku tausta realiseerida nüüd tulemuseks tõstepõrandal.


description: Eesti käsipallikoondise vasakukäelise pommitaja Dener Jaanimaa koduklubi MT Melsungen sai Saksamaa kõrgliigas 31:27 (16:16) võidu Göppingeni üle. Jaanimaa koosseisu ei kuulunud.

title: Käsipallurid välismaal: Jaanimaal jäi debüüt veel tegemata

maintext:
Mait Patrail jäi nullile, kui tema koduklubi Hannover-Burgdorf jäi kodus 29:30 alla täiseduga jätkavale Berliini Füchsele.
Füchsel on kuuest mängust kuus ja Flensburg-Handewittil viiest mängust viis võitu. Hannover on kuue punktiga 8. ja Melsungen nelja punktiga 13. kohal.
Saksamaa esiliigas said eestlaste koduklubid kolm kaotust. Jürgen Rooba tööandja HSG Nordhorn-Lingen jäi võõrsil 23:24 alla HSG Konstanzilt. Janar Mägi ja EHV Aue kaotasid võõrsil TV 05/07 Hüttenbergile 27:34. Karl Roosna ja TUSEM Essen olid sunnitud ASV Hamm-Westfalenile alla vanduma 27:29. Roosna viskas kolm, Mägi ühe ja Rooba null väravat.
Liigatabelis on Essen viie punktiga 13., Nordhorn-Lingen nelja punktiga 14. ja Aue kahe punktiga 19. ehk eelviimane.
Islandi kõrgliigas on võidulainel Mikk Pinnoneni tööandja Afturelding, kes oli viimati 27:26 üle FH Hafnarfjordurist. Pinnone viskas 7 väravat. Viiest mängust neli võitnud Afturelding kerkis kaheksa punktiga Islandi kõrgliiga liidriks.
Prantsusmaa käsipalli esiliigas oli joonemängija Armi Pärdi koduklubi Massy kodus Pontault-Combault'st parem 28:26. Kolme vooruga neli punkti teeninud Massy on liigatabelis kolmandal kohal.
Rumeenia kõrgliigas viigistas Martin Johannsoni tööandja Bukaresti Steaua Timisoaraga 26:26. Johannson viskas ühe värava. Liigatabelis on kuue mänguga kaheksa punkti teeninud Steaua kaheksandal kohal.
Soome kõrgliiga neljandas voorus viskas Valdar Noodla ühe värava, kui Helsingi Dicken alistas 34:24 PIF-i. Taavi Tibari kahest väravast ei piisanud, et päästa Siuntiot 20:27 kaotusest BK-46-le. Soomes mängivastest eestlastest resultatiivseim oli Sten Toomla kes viskas GrlFK 35:20 võidumängus Riihimäki Dynamo üle neli väravat.
Tabeliliider on täiseduga jätkav Riihimäki Cocks, kuid GrlFK ja Dicken jäävad maha vaid ühe silmaga. Siuntio on nelja punktiga kuuendal kohal.


description: Kalev/Cramo korvpallimeeskond läheb täna Ühisliigas vastamisi Tsmoki-Minski meeskonnaga. Kohtumine algab Valgevenes Eesti aja järgi kell 15.00, Postimees hoiab lugejaid selle käiguga kursis.

title: Täna: teist võitu jahtiv Kalev kohtub Ühisliigas Minski meeskonnaga

maintext:
Enne mängu:
Kalev ja Tsmoki on varem Ühisliigas kohtunud neljal korral ning mõlemal on kirjas kaks võitu. Viimati mängiti aprillis Tallinnas ning siis oli Kalev tänu Rolands Freimanise 31, Gregor Arbeti 17 ja Shawn Kingi 15 punktile parem 81:73. Minskis mängiti viimati 9. jaanuaril ja Tsmoki võitis suurelt 100:77, Kalevi parim oli 15 punktiga Rain Veideman.
Eelmise põhihooaja tabelis kogus Minski meeskond üheksa võitu ja lõpetas 12. kohal, võidu vähem saanud Kalev jäi kaks kohta tahapoole. Hooaeg varem jäi Kalev 13 võiduga esimesena joone alla, Tsmoki oli seitsme võiduga eelviimane. Toona sai Kalev lõpusekunditel Minskis valusa 88:89 kaotuse, kodumäng oli võidetud 93:84.
Sel hooajal on Kalevil kirjas võit ja kaotus, sest avamängus alistati võõrsil 86:72 Permi Parma. Teises kohtumises püsiti Peterburi Zeniti vastu mängus kuni teise poolaja alguseni, ent lõpuks tuli tunnistada vastaste 89:73 paremust. Tsmoki alustas 58:71 kaotusega Zenitile, kuid seejärel võideti kodus 89:83 Saraatovi Avtodori.
Tsmoki parim korvikütt on senises kahes mängus keskmiselt 16,5 punkti visanud ning 5,5 korvisöötu andnud ameeriklasest tagamees Dru Joyce. Lisaks talle veavad meeskonda leedukas Laimonas Kisielius, serblasest keskmängija Dorde Gagic ja montenegrolane Nemanja Milosevic. Tsmoki ridadesse kuulub ka mõne hooaja eest Kalevis pallinud valgevenelane Pavel Uljanko.
Just Tsmoki ridadest saabus tänavuseks hooajaks Kalevisse valgevenelasest ääremängija Vitali Ljutõtš. Kalevi parim on senises kahes mängus olnud keskmiselt 19 punkti visanud, 5,0 lauapalli võtnud ja 5,5 korvisöötu andnud Demonte Harper, Ljutõtš on teda toetanud keskmiselt 14, Mickell Gladness 12,5 ning Rain Veideman 10,5 punktiga.


description: Ralli järgmise MM-hooaja eel on üleval veel mõned küsimärgid. Hetkel arutatakse Poola, Hiina ja Türgi ralli võimalikku toimumist. Kõik kolm kindlasti kalendrisse ei mahu, ilmselt jääb ruumi ühele või kahele.

title: Maailmameister Ogier kardab WRC uut plaani

maintext:
Türklaste väljavaated on viimasel ajal saanud tagasilöögi, kuna esile on kerkinud turvalisust puudutavad probleemid. Poliitiline olukord on riigis juba pikemat aega üsna segane ning kõrgeks peetakse ka sealset terroriohtu.
«Praegust poliitilist olukorda arvestades ei sooviks ma sinna minna ja ma ei usu, et see oleks tark mõte,» ütles viimase nelja aasta maailmameister Sebastien Ogier autosport.com-ile. «Loodetavasti olukord siiski paraneb, loodan seda Türgi rahva pärast.»
Citroeni meeskonna juht Yves Matton lisas: «Türgi ralli oleks meie kalendrit arvestades huvitav, kuid praegu pole kahjuks hea ajastus. Me ei tea, kas näiteks aasta aja pärast on see meie jaoks turvaline koht. Pigem tasuks neil mõelda 2018. aasta peale.»
Sarja edendaja Oliver Ciesla kaitses Türgi lisamist esialgsesse kalendrisse. «Ma käisin äsja seal ning turismihooaeg oli täies hoos. Ei tekkinud tunnet, et miski oleks kuskil valesti,» selgitas ta. «Türgis toimub pidevalt suuri sündmusi nagu näiteks jalgpalli Meistrite liiga mängud. Suured korvpallimatšid toimuvad samuti Istanbulis. Me ei ütle, et peaksime kohe sinna minema, pigem 12 kuu pärast.»


description: Selle aasta alguses Soome koondise peatreeneriks tõusnud rootslane Hans Backe võib juba lähiajal töökohast ilma jääda. Pärast eilset MM-valikmängus saadud 0:1 kaotust Horvaatialt kirjutas näiteks MTV kommentaari, mille pealkiri oli üsna üheselt mõistetav: «Hüvasti, Hans Backe!» Loo all olevas küsitluses nõuab Backe vallandamist 80 protsenti vastanutest.

title: Ründeteravuse puudumine võib soomlaste peatreenerile saatuslikuks saada

maintext:
Kuigi 0:1 kaotus väga tugevale Horvaatiale ei tohiks erilist paanikat tekitada, siis tegelikkuses ei suuda fännid ja ajakirjanikud mõista ründeteravuse totaalset puudumist. Terve kohtumise vältel ei sooritanud Soome mitte ühtegi pealelööki ei väravale ega sellest mööda. Ainsateks jäänud kolmele löögikatsele jõudsid Horvaatia kaitsjad vahele.
Soome on MM-valikturniiri I-alagrupis kolme mänguga kogunud vaid punkti, mis teeniti 1:1 viigist Kosovoga. Pärast seda kaotati napilt 2:3 Islandile ja 0:1 Horvaatiale.
64-aastase Hans Backe senine treenerikarjäär on olnud kirju: Lisaks paljudele Rootsi klubidele on ta juhendanud ka FC Kopenhaagenit, Panathinaikost, Notts Countyt ja New York Red Bullsi. Abitreenerina on Backe töötanud Manchester City ja Mehhiko koondise juures.


description:
Täna võõrustas Tartu korvpallimeeskond Meistrite liiga teises eelringis Taani meeskonda Bakken Bearsi ja sai koduplatsil kirja 67:75 kaotuse. Tartu parimana viskas Venky Jois täna 15 silma ja võttis 17 lauapalli, Bakkeni meeskonna suurimaks skoorijaks oli Michel Diouf, kelle arvele kanti 18 silma.

Kordusmäng peetakse juba sel neljapäeval.

title: Tartu kaotas Meistrite liiga teises eelringis kodus Taani klubile

maintext:
Enne mängu:
Selle paari võitjale on uks põhiturniirile valla, kaotaja peab leppima tartlaste jaoks juba tuttava madalaima FIBA eurosarjaga. Tartu jaoks on tegemist vaieldamatult suure võimalusega, sest ükski märk ei näita, et Taani klubi oleks tasemelt tugevam kui nende esimese ringi vastane, hollandlaste Groningen. Kullamäe süda pole enne tänast mängu siiski rahulik.
«Külma dušši oleme selle seeriaga seoses saanud juba omajagu,» nentis Kullamäe. «Võrreldes esimese ringiga on olukord teistsugune, nüüd mängime me esimese mängu kodus ja teise Taanis. Hullem lugu on aga see, et Kent-Kaarel Vene ja Kristen Meister ei saa kaasa mängida.»
Vene ja Meisteri kohad ei jää siiski tühjaks. Kullamäe edutab üliolulisteks mängudeks koosseisu 17-aastased Robin Kivi ja Märt Rosenthali. Suure tõenäosusega tekib vähemalt ühel noorel mängijal – lisaks Kivile ja Rosenthalile on koosseisus ka 20-aastane Ivo-Van Tamm – võimalus ka mängus osaleda.


description: Eesti epeenaiskond võitis täna Tallinnas koduse MK-etapi esikoha. Eesti ankrunaine Irina Embrich tunnistas, et päeva kõige raskem hetk oli ehk avamatšis Poola vastu.

title: Embrich: raske seis motiveeris pingutama

maintext:
Turniiri avamatšis alistas Eesti 41:35 Poola, kahe viimase minimatšiga tõid Eestile kaotusseisust võidu Lehis ja Embrich.
«Mul oli üks mõte, kui Poola vastu vehklesime. Mul oli mõte, et kui nüüd kaotame, siis ei olegi võimalik ju poodiumile tõusta,» tunnistas Embrich intervjuus ETV-le. «See mõte motiveeris lõpuni pingutama. Närveerimine läks ära.»
Sarnaselt Embrichile tunnistasid ka Kristina Kuusk, Katrina Lehis ja Erika Kirpu, et kodupubliku ees oli suurepärane võistelda.
«Suutsin keskenduda vehklemisele. Ei mõelnud selle peale, et oleme kodupubliku ees. Olen väga rahul ja õnnelik, et turniir toimus Tallinnas. Loodetavasti toimub see siin veel.»